Synthetic track akee sarukaaruge harudhanaa haarijee siyaasathuge natheeja: Raees | Jazeera\tސިންތެޓިކް ޓްރެކަކީ ސަރުކާރުގެ ހަރުދަނާ ހާރިޖީ ސިޔާސަތުގެ ނަތީޖާ: ރައީސް - Jazeera\nސިންތެޓިކް ޓްރެކަކީ ސަރުކާރުގެ ހަރުދަނާ ހާރިޖީ ސިޔާސަތުގެ ނަތީޖާ: ރައީސް\nޖަވިޔަނި January 16, 2021 141 views0\nމާލޭ ކުޅިވަރު އެކުވެނީގެ ސިންތެޓިކް ޓްރެކް އެޅުމުގެ މަޝްރޫއު ފުރިހަމަ ކުރެވުނީ މި ސަރުކާރުން ގެންގުޅޭ ހަރުދަނާ ހާރިޖީ ސިޔާސަތު ތަކުގެ ސަބަބުން ކަމަށް ރައިސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nއެކުވެނީގެ ސިންތެޓިކް ޓްރެކް ހުޅުވުމަށް ބޭއްވި ރަސްމިއްޔާތުގައި ވާހަކަދައްކަވަމުން ރައީސް ސޯލިހު ވަނީ މި މަޝްރޫއު ފުރިހަމަކުރުމަށް އިންޑިއާއިން އެހީތެރިކަން ފާހަގަކުރައްވާ، އެއީ ބައިނަލްއަޤްވާމީ\nގުޅުންތައް ދެމެހެއްޓުމަށް، ސަރުކާރުން ގެންގުޅޭ ޚާރިޖީ ސިޔާސަތުގެ ހެޔޮ ނަތީޖާ ކަން ފާހަގަކުރައްވާފައެވެ.\nރަސްމިއްޔާތުގައި ވާހަކަދައްވަމުން އެމަނިކުފާނުވަނީ ރާއްޖޭގެ ތަރައްޤީއަށާއި ކުޅިވަރު ވަސީލަތްތައް ތަރައްޤީކުރުމުގައި، އިންޑިއާއިން ވެދެމުން އަންނަ އެހީތެރިކަން ފާހަގަކުރައްވާ އެ ގައުމުގެ ސަރުކާރަށް ޝުކުރު އަދާކުރައްވާފައެވެ.\nރައީސް ސޯލިހު ވިދާޅުވީ މި ސިންތެޓިކް ޓްރެކްގެ ސަބަބުން ރާއްޖޭގެ އެތުލީޓުން އެތައް އަހަރެއް ވަންދެން، ކުރަމުން އައި ޝަކުވާތަކަށް ހައްލެއް ލިބިގެންދާނެ ކަމަށެވެ. އަދި ކަސްރަތު ކުރުމަށްވެސް ޓްރެކަށް ދާ ފަރާތްތަކަށް ހިތްހަމަޖެހުން ލިބޭނެ ކަމަށް އުއްމީދުކުރައްވާ ކަމަށް ވިދާޅުވިއެވެ.\nރައީސް ވިދާޅުވީ ކުރިން އާދައިގެ ގޮތަކަށް އޮތް ޓްރެކަށް ގެނެވުނު ބަދަލުގެ ސަބަބުން، ރާއްޖޭގައި ބާއްވާ ޤައުމީ\nކަސްރަތު މުބާރާތް ތަކާއި ސްކޫލްތަކުގެ ކަސްރަތު މުބާރާތްތަކުގެ ފެންވަރު އެތައް ގުނައަކަށް ރަނގަޅު\nވެގެންދާނެ ކަމަށާއި މި ޓްރެކްއަކީ ބޭރުގެ މުބާރާތްތަކަށް އެތުލީޓުން ތައްޔާރުކުރުމަށް ލިބިގެންދާ އެހީ އެއް ކަމަށެވެ.\nގިނަ ބަޔަކު ކަސްރަތު ކުރުމަށް ބޭނުންކުރާ އެކުވެނީގެ ދުވާ ޓްރެކް މަރާމާތު ކުރުމުގެ މަސައްކަތް ފެށީ މިދިޔަ އަހަރުގެ ޖޫން މަހުގެ 22 ވަނަ ދުވަހެވެ. އޭގެ ފަހުން ޓްރެކުގައި ކޮންކްރީޓް އެޅުމުގެ މަސައްކަތް ފެށީ ސެޕްޓެމްބަރު މަހުގެ 17 ވަނަ ދުވަހުއެވެ.


Bandhugai Bahattaigen Court Ah Haaziru Kurumah Anhenakaai Firihenaku Hoadhanee ބަންދުގައި ބަހައްޓައިގެން ކޯޓަށް ހާޒިރުކުރުމަށް އަންހެނަކާއި ފިރިހެނަކު ހޯދަނީ – Huvadhoo News Bandhugai Bahattaigen Court Ah Haaziru Kurumah Anhenakaai Firihenaku Hoadhanee Huvadhoo News\nބަންދުގައި ބަހައްޓައިގެން ކޯޓަށް ހާޒިރުކުރުމަށް އަންހެނަކާއި ފިރިހެނަކު ހޯދަނީ\nސިވިލް ކޯޓަށް ހުށަހަޅާފައިވާ މައްސަލައަކާ ގުޅިގެން އެ ކޯޓަށް ހާޒިރުކުރަން ބޭނުންވެ ޙާޟިރުކުރެވިފައިނުވާ ދެ މީހަކު ބަންދުގައި ބަހައްޓައިގެން ކޯޓަށް ޙާޟިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރަކާ ގުޅިގެން، އެމީހުން ހޯދުމުގެ މަސައްކަތް ފުލުހުން ފަށައިފިއެވެ.\nފުލުހުން ބުނީ، މި އަމުރުތަކާ ގުޅިގެން ހޯދަމުންދަނީ، ކ. މާލެ / ވ. ރާހި، މުޙައްމަދު ބާގިރު (50އ) އާއި ކ. ކާށިދޫ / ހަނދުވަރީގެ، ޒީނިޔާ މުޙައްމަދު ޒާހިރު (38އ) އެވެ.\nއެގޮތުން މުޙައްމަދު ބާޤިރު ހޯދަމުންދަނީ ސިވިލް ކޯޓުގައި ދަޢުވާކުރާ ޙުކުމް ތަންފީޛުކުރުމުގެ މައްސަލައަކާ ގުޅިގެން އެ ކޯޓަށް ޙާޟިރުކުރަން ބޭނުންވެ ޙާޟިރުކުރެވިފައިނުވާތީ، ބަންދުގައި ބަހައްޓައިގެން 2021 ނޮވެމްބަރު 29 ވަނަ ދުވަހުގެ 10:15 އަށް ސިވިލް ކޯޓަށް ހާޒިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރާ ގުޅިގެން ކަމަށް ފުލުހުން ބުނެފައިވެއެވެ.\nއަދި ޒީނިޔާ މުޙައްމަދު ޒާހިރު ހޯދަމުންދަނީ ސިވިލް ކޯޓުގައި ދަޢުވާކުރާ ޙުކުމް ތަންފީޛުކުރުމުގެ މައްސަލައަކާ ގުޅިގެން އެ ކޯޓަށް ޙާޟިރުކުރަން ބޭނުންވެ ޙާޟިރުކުރެވިފައިނުވާތީ، ބަންދުގައި ބަހައްޓައިގެން 2021 ނޮވެމްބަރު 29 ވަނަ ދުވަހުގެ 10:15 އަށް ސިވިލް ކޯޓަށް ހާޒިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރާ ގުޅިގެން ކަމަށް ވެސް ފުލުހުން ބުންޏެވެ.\nވީމާ، އެދެމީހުންނާ ބެހޭ އެއްވެސް މަޢުލޫމާތެއް ލިބިފައިވާ ފަރާތެއްވާނަމަ ޕޮލިސް ކަސްޓޯޑިއަލް ޑިޕާޓްމަންޓްގެ ނަންބަރު 9991442 އަށް ގުޅުއްވައި ހިއްސާކުރެއްވުމަށް ފުލުހުން އެދިފައިވެއެވެ.


ދުނިޔޭގެ އެންމެ “ސެކްސީ” މީހުން އުޅެނީ ޔޫކްރެއިންގައި – Haftha\nThu, 28 May, 2020, 10:38 pm\nދުނިޔޭގެ އެންމެ “ސެކްސީ” މީހުން އުޅެނީ ޔޫކްރެއިންގައި\nދުނިޔޭގެ ކޮންމެ ގައުމަކީ ވެސް ތަފާތު ގައުމެކެވެ. އެއްބައި ގައުމުތަކަކީ ސަގާފަތާއި ތާރީހަށް މުއްސަނދި ނުވަތަ ދުނިޔޭގެ ބޮޑު ބާރަކަށް ވެފައި އޮންނަ ގައުމުތަކެވެ. އަނެއްބައި ގައުމުތަކަކީ އެ ގައުމެއްގައި ހުންނަ ބިނާއެއްގެ ސަބަބުން މަޝްހޫރު ގައުމެކެވެ. ނަމަވެސް ދުނިޔޭގެ އެންމެ ރީތި މީހުން އުޅޭ ގައުމެއް އޮވެދާނެ ބާއެވެ؟\nއާއެކެވެ! ބައިނަލްއަގްވާމީ ޓްރެވަލް ވެބްސައިޓެއް ކަމަށްވާ “ބިގް7ޓްރެވަލްސް” އިން މިވަނީ އެ ގައުމު ހޯދައިފަ އެވެ. ދުނިޔޭގެ 1.5 މިލިއަން މީހުންނާއެކު ސާވޭއަކުން ދުނިޔޭގެ އެންމެ ސެކްސީ މީހުން އުޅޭ ގައުމަކީ ޔޫކްރެއިން އެވެ.\nޔޫކްރެއިން އަކީ އެންމެ ގިނަ މޮޑެލުންނާއި ޕޮޕް ސްޓާރުންގެ އިތުރުން މަޝްހޫރު ބައެއް ތަރިންގެ ވެސް އުފަން ގައުމެވެ. ނަމަވެސް ޔޫކްރެއިންގެ މީހަކަށް އަދި މިހާތަނަށް މިސް ޔުނިވާސް އެއް އަދި މިސް ވޯލްޑްގެ ތާޖެއް ވެސް ލިބިފައެއް ނުވެ އެވެ.\nދުނިޔޭގެ އެންމެ ސެކްސީ މީހުން އުޅޭ 50 ގައުމުގެ ލިސްޓުގެ ފުރަތަމަ 10 ގައުމުގެ ތެރޭގައި ހިމެނެނީ: ޔޫކްރެއިން، ޑެންމާކް، ދަ ފިލިޕީންސް، ބްރެޒިލް، އޮސްޓްރޭލިއާ، ސައުތް އެފްރިކާ، އިޓަލީ، އަރްމޭނިއާ، އިނގިރޭސި ވިލާތް އަދި ކެނެޑާ އެވެ.\nދެން އެ ލިސްޓުގައި ހިމެނެނީ ކޯސްޓަ ރިކާ، ފްރާންސް، ދަ ނެދަލެންޑްސް، ކެންޔާ، ބާބަޑޮސް، ސްޕެއިން، ބަލްގޭރިއާ، ޗެކް ރިޕަބްލިކް، ޖަޕާން، ހެންގޭރީ، ފިންލެންޑް، ކޮލަމްބިއާ، ނިއު ޒިލެންޑް، މެކްސިކޯ، މެލޭޝިއާ، އިރާން، ޕޮލެންޑް، އިންޑިއާ، ނައިޖީރިއާ، އިޒްރޭލް، ޗައިނާ، ލިތުއޭނިއާ، ރަޝިއާ އާޖެންޓީނާ، މޮރޮކޯ، ތައިލެންޑް، މިސްރު، ސްކޮޓްލެންޑް، ސްވިޑެން އަދި ޓޫނީޝިއާ އެވެ.\nލިސްޓުގެ އެންމެ ފަހަތުން ޖާގަ ލިބިފައިވަނީ، ވޭލްސް، ޕާކިސްތާން، ލެބަނަން، ޖަރުމަންވިލާތް، އެމެރިކާ، ނޯވޭ، ސްލޮވޭނިއާ، ބެލްޖިއަމް، ކޮރެއޭޝިއާ އަދި އަޔަލެންޑެވެ.\nކޮވިޑް 19 އަކީ ރައީސް ސޯލިހުގެ ނާގާބިލްކަން ހާމަވެ، ބޭޒާރުވެގެން ދިޔަ އިމްތިހާނެއް: އަދުރޭ


އެމްޓީސީސީ ގެ ފައިދާ ސަތޭކަ ސާޅީސް މިލިއަނަށް! ކުންފުނީގެ ތާރީޚްގައިވެސް އެންމެ ރަނގަޅު ނަތީޖާ!\nއެމްޓީސީސީ ގެ ތިންވަނަ ކުއާޓަރާއިހަމައަށް ފައިދާގެ ގޮތުގައި 140 މިލިއަން ރުފިޔާ ލިބިއްޖެއެވެ.\nއެމްޓީސީސީ ގެ 2020 ވަނަ އަހަރުގެ ތިންވަނަ ކުއާޓާރގެ މާލީ ނަތީޖާ ދައްކާގޮތުން ޓެކުހަށް ކެނޑުމުގެ ކުރިން ސާފު ފައިދާގެ ގޮތުގައި 21.60 މިލިއަން ރުފިޔާ ވަނީ ކުންފުންޏަށް ލިބިފައެވެ. މިއީ 2019 ވަނަ އަހަރުގެ ތިންވަނަ ކުއާޓާރގެ ނަތީޖާއާއި އަޅާބަލާއިރު 62.76% އިތުރު އަދަދެކެވެ.\nކުންފުނީގެ 2020 ވަނަ އަހަރުގެ ތިންވަނަ ކުއާޓަރގެ މާލީ ނަތީޖާގެ ތަފްސީލަށް ނަޒަރު ހިންގާލާއިރު، ތިންވަނަ ކުއާޓާރގައި ޖުމުލަ 350.18 މިލިއަން ރުފިޔާގެ ވިޔަފާރި ކޮށްގެން 69.72 މިލިއަން ރުފިޔާ، ހިންގުމުގެ ފައިދާގެ ގޮތުގައި ވަނީ ރިކޯޑްކުރެވިފައެވެ.\nއަދި 2020 ވަނަ އަހަރުގެ ތިންވަނަ ކުއާޓަރާއި ހަމައަށް ޖުމުލަ 951.79 މިލިއަން ރުފިޔާގެ ވިޔަފާރިކޮށްގެން، ޓެކުހަށް ކެނޑުމުގެ ކުރިން ލިބުނު ފައިދާ ވަނީ 140.26 މިލިއަން ރުފިޔާ ރިކޯޑްކުރެވިފައެވެ. މި ނަތީޖާއަކީ ކުންފުނީގެ 39 އަހަރުގެ ދިގު ތާރީޚްގައި މާލީ އަހަރެއްގެ ތިންވަނަ ކުއާޓަރާއިހަމައަށް ރެކޯޑްކުރެވިފައި އެންމެ ރަނގަޅު ނަތީޖާ ހާސިލްކުރެވުނު މާލީ އަހަރުކަން ފަހުރުވެރިކަމާއެކު ފާހަގަކުރަމެވެ.\n2020 ވަނައަހަރުގެ ތިންވަނަ ކުއާޓާރގައި ކުންފުނިން ހާސިލްކޮށްފައިވާ ލަނޑުދަނޑިތަކަށް ބަލާއިރު، ރާއްޖޭގެ ޢުމްރާނީ ތަރައްޤީގެ ބައިވެރިއެއްގެ ގޮތުން ފުރަތަމަ ކުއާޓާރގައި ވަނީ ޢުމްރާނީ ތަރައްޤީގެ ގިނަ މަޝްރޫއުތަކެއް ކާމިޔަބުކަމާއިއެކު ހިންގިފައެވެ. އެގޮތުން 70 މަޝްރޫއެއްގައި މަސައްކަތްކުރެވި 11 މަޝްރޫއެއްގެ މަސައްކަތްތަނީ ކަމިޔާބުކަމާއިއެކު ނިންމާލެވިފައެވެ. އަދި 12 ޕްރޮޖެކްޓެއްގެ މަސައްކަތް މި ކުއަރޓާގައި ވަނީ ފެށިފައެވެ.\nކުންފުނީގެ އާންމު ވިޔަފާރި ދާއިރާއާއި ކުންފުނީގެ އެހެނިހެން ވިޔަފާރި ދާއިރާތަކަށް އަމާޒުކޮށް ތަފާތުއެކި މާކެޓިން ހަރަކާތްތަކެއްވެސް މިކުއާޓާރ ތެރޭގައިވަނީ ހިންގިފައެވެ. އަދި ކުންފުނީގެ މަޝްރޫޢުތައް ހިނގަމުންދާ ރައްރަށުގެ މުޖުތަމައުތަކައްވެސް ކުންފުނީގެ އިޖުތިމާއީ ޒިންމާގެ ދަށުން ވާނީ އެކި ގޮތްގޮތުން އެހީތެރިކަންފޯރުކޮށްދީ ގިނަ މަސައްކްތަކެއް ކޮށްދެވިފައިއެވެ.\nއެމްޓީސީސީ އިން ބުނެފައިވަނީ ކޮވިޑް-19 ގެ ސަބަބުން ކުންފުނީގެ އެކި ވިޔަފާރިތަކަށް ކުރަމުންދާ އަސަރު ކުޑަކުރުމަށް އަޅަޏްޖެހޭ އެންމެހާ ފިޔަވަޅުތަކާއި އިސްތިރާޖީ ޕްލޭންތަށް މިދަނީ ކުންފުނިން އެކުލަވާލާ، ހާލަތު ބަދަދަލުވަމުންދާ މިންވަރަށް ރިއާޔަތްކޮށް މުރާޖައާކުރަމުން ކަމަށެވެ.\nކޮވިޑް-19 އާ ގުޅިގެން ކުންފުނީގެ ވިޔަފާރީގެ މައިގަނޑު ދާއިރާތަކުން ހާސިލްކުރަން ބޭނުންވާ ލަނޑުދަޑިތަކާއި މާލީ ނަތީޖާ ހޯދުމަށް ކެނޑިނޭޅި މަސައްކަތް ކުރަމުންދާއިރު ފަރުވާތެރިކަމާއެކު ވިޔަފާރިތަކަށް މިހާލަތުގައި ގެންނަންޖެހޭ ބަދަލުތަށް ގެނެސް، ވިޔަފާރި ކުރިއަރުވާ، ކުންފުނީގެ މަޤްޞަދުތައް ޙާޞިލްކުރުމަށް ޙިކްމަތްތެރިކަމާއެކު ފިޔަވަޅުތައް އަޅައި، މިފިޔަވަޅުތަކުގެ ނަތީޖާ ހާސިލްކުރެވިފައިވާކަމުގެ އުފާވެރި ޚަބަރު ވަނީ ޙިއްޞާދާރުންނަށް އެމްޓީސީސީ އިން ވަނީ އަރުވާފައެވެ.\nއެމްޓީސީސީ އިން ބުނެފައިވަނީ އީޖާދީ ތަރައްޤީއަށް ހިތްވަރުދިނުމާއި، ޚިދުމަތުގެ ފެންވަރު ރަނގަޅުކޮށް، ކުންފުނީގެ ކަންކަން އިޞްލާޙުކުރުމުގައި މެދުނުކެނޑި މަސައްކަތް ކުރާނެކަމަށާއި ކުންފުނީގެ އެންމެހާ ވިޔަފާރިތައް ކުރިއަރުވާ ކުންފުނީގެ ޙިއްޞާދާރުންނާއި މުޖުތަމަޢުއަށް ނަފާ ލިބޭގޮތަށް މަސައްކަތް ކުރިއަށް ގެންދާނެކަމުގެ ޔަޤީންކަން ވެސް ވަނީ އަރުވާފައެވެ.


ރަސްފަރި ފަރަށް އާގުބޯޓެއް އަރައިފި | Sandhaanu\nރަސްފަރި ފަރަށް އާގުބޯޓެއް އަރައިފި\nކ ރަސްފަރި ފަރަށް އާގު ބޯޓެއް އަރައިފިއެވެ.\nއެމްއެންޑީއެފްއިން ބުނީ މި ރަސްފަރި ހުޅަނގު ފަރާތު ފަރަށްކަމަށެވެ.\nއާގު ބޯޓު ފަރަށް އެރުމާއި ގުޅިގެން، ކަމާއި ގުޅުންހުރި ފަރާތްތަކާއި ގުޅިގެން އެސަރަހައްދުގައި އެސަރަހައްދުގައި ހަރަކާތްތެރިވަމުން އަންނަކަމަށް ވެސް އެމްއެންޑީއެފްން ބުނެއެވެ.\nމިކަމާ ގުޅިގެން އެންވަޔަރަމަންޓް މިނިސްޓްރީން ބުނީ މިކަމާ ގުޅިގެން އެންވަޔަރަމަންޓަލް ޕްރޮޓެކްޝަން އެޖެންސީ (އީޕީއޭ)ގެ ޓީމެއް އެމްއެންޑީއެފްގެ އޮފިޝަލުންނާއެކު ހަރަކާތްތެރިވަމުންދާކަމަށެވެ.\nރާއްޖޭގައި މީގެކުރިން ވެސް ކާގޯ ބޯޓުތައް ފަރަށް އެރުމުގެ ސަބަބުން ފަރުތަކަށް ބޮޑެތި ގެއްލުންތައް ވެފައި ވެއެވެ.


އުމުރަށް ތިޔަނަމުގައި……….(2ވަނަ ބައި) | Esfiya - Dhivehi Vaahaka Site\n“ހޫން . ދެން ތިހެން ނުކިޔަބަލަ ދޯ! ” އަރަޝް ނާހިދު ގާތުބުންޏެވެ. “ހަލީ . ކޮބާ ސެޓުވީތަ؟ އެ މަޖާ އިނގޭ! ކޮން ވާހަކައެއްތަ އެސޮރާ ދެއްކީ؟ ” ހަލީނާ ފާތުމަދައިތަގޭދޮށަށް ދިޔަ ގުރޫޕުން ކުރީ މި ސުވާލު ތަކެވެ. ނާހިދު އޭނާގެ ރައްޓެހިން ގޮވައިގެން ފެންކުޅެން ދިމާ އަކަށް ދާން ހިނގައިގަތެވެ. “ހަލީ ކޮބާ ފަށަމާ ދޯ! ” ސިނާ ބުންޏެވެ. “އާން ފަށާ . ފުރަތަމަ ނިޝާނަކީ ނާހިދުމެން. ދެން ރަށުތެރެއަށް ވަދެފަ ފިލާނީ. އެ ގުރޫޕު އަހަރުން ވަޅަށް ލިޔަދީގެން ނުވާނެ! ” ހަލީނާ ހުރިހާ ކުދިންނަށް އޭނާގެ ވިސްނުން ކިޔައިދިނެވެ.\nނާހިދުމެން ގުރޫޕަށް ފުރަތަމަ ހަމަލަ ދިނީ ދީނާމެން ގެއިންނެވެ. އެގޭދޮށުން ސަލާމަތް ވެވުނީ ހަމަ ކިރިޔަކިރިޔާ އެވެ. ރަށުގެ ތުނޑިޔާ ދިމާލަށް މި ގުރޫޕު މިސްރާބުޖަހައިފި އެވެ. “ކޮބާ ފާ އައްސެއް ލިބުނުތަ؟ ކޮބާ ބިސް ކުލަ ކޮތަޅުތައް؟” ޢަރުޝި ސިނާ ގާތު އެ އެއްޗެހި ގެނައިތޯ އެހިއެވެ. “އާން . ޢަރް ބުނި އެއްޗެއްވިއްޔާ ހުންނާނީ ގެނެސްފަ . އާން ހަލީ ބުނި ކަންތައްވެސް ބަލައިލިން . އެ ގުރޫޕު ވީ ތުނޑިޔާ ދިމާލަށް ދާން މިސްރާބުޖެހާފަ.” ސިނާ ޢަރުޝިއަށް ޖަވާބު ދެމުން ބުނެލިއެވެ.\n“ކޮބާ ގުރޫޕު ރެޑީ؟”ހަލީނާ ކޮމާންޑެއްދިން ފަދައެވެ. ހަލީނާމެން ތުނޑިޔާ ދިމާއަށް ދިޔައީ ގަސްތަކުގެ ތެރެއިންނެވެ.” އެންމެންވެސް އަތުން އެއްޗެހި ހުސްވާ އިރަށްދުވާފިލާ! އަތުވެއްޖެޔާ ސީދާ ވަޅަށްކަން ހަނދާންކުރާތި. ދެން އެންމެން ދިމާވާނީ މިޔަދު މެންދުރު ފަހު ކެއްކުމަށް ގޮސް.” ސިނާ ތުނޑިޔާ ހަމަޔަށް ދެވެންދެން މިހެން ކިޔަމުން ދިޔައެވެ.\n“އޭއި ރޯމިޔޯ މިޔަދު ބިޓެއްނެގީޔޯ !”ނާހިދު އެ ގުރޫޕު އެންމެންގާތު އެހެން ބުންޏެވެ. ” ދެން ކިހާ ބޮޑު ކަމެއް ދޯ! ނާހިދަށް އެނގޭނެ އެ ކޮން މަންޖެ އެއްކަން. ވަރަށް ލޯބި ފިޔޮކެއް އެއީ ކަލޭމެންވެސް ހައިރާން ވާނެ އެ މަންޖެ ފެނުނީމަ” އަރަޝް އިރުކޮޅަކަށް މަޑުވުމަށް ފަހު ބުންޏެވެ. “އޭއި ރޯމިޔޯ ކަލޭ އޭނަފަހަތުން ނޫޅޭ! އެއީ މިރަށު ހުރިހާ ބިޓުން ރައްޓެހިވާން އަހައި ރައްޓެހި ނުވި ކުއްޖެއް. ވަރަށް ވަހުޝީ ވާނެ.” ނާހިދު އަރަޝް އަށް ހަލީނާގެ ކުޑަކުޑަ ތައާރަފެއް ކިޔައި ދިނެވެ.\nހަލީނާމެން ގުރޫޕުން އަރަޝްމެންނަށް ހަމަލަދިނީ އެކުދީން އޮލަވާހަކައިގަ ތިއްބައެވެ. ހަމަލަ ދިނުމަށްފަހު އެންމެން ފިލައިރައްކާވީއެވެ. ނަމަވެސް ހަލީނާއަށް ސަލާމަތްވެވޭ ގޮތެއް ނުވިއެވެ. ހަލީނާ ޖަހައިގަތީ އަރަޝްއަށް ހަމަލަދީފަ ފިލަން ދުއްވައިގަން ތަނުން ނާހިދު އެވެ. ކަމަކުދާކަށް ނެތެވެ. ހަލީނާ މިއޮތީ އެ ގުރޫޕުގެ ބެލުމުގެ ދަށުގައި ހައްޔަރުވެފައެވެ. ނާހިދުމެން ގުރޫފުން ނިންމީ މޫދަށް އެރުމަށްފަހު ހަލީނާއަށް ހަމަލައެއް ދޭށެވެ. އަރަޝް ނިންމީ މޫދަށް ނޭރުމަށެވެ. އެއީ ހަލީނާ ހައްޔަރުން ދޭތޯ ބެެލުމަށެވެ. “ހަލީ. ކޮބާ ބޭނުންތަ ސަލާމަތް ވާން؟” ނާހިދުމެން ގުރޫޕު މޫދަށްއެރެން ދިޔުމުން އަރަޝް ބުންޏެވެ. ހަލީނާ ދިޔައީ ސިހިގެންނެވެ. އޭނާގެ ނަން އަރަޝް އަށް އެނގުމުންނެވެ.\n“ވަޓް ދަ! މިސޮރަށް ނަންވެސް އިނގޭތާ. ޔަޤީން މީ އެ އަނގަގަދަ ނާހިދުގެ ކަމަކަށް. އެކަމު މިމީހުންގެ ފަރާތުން ސަލާމަތްވާންވެސް އެބަ ޖެހޭ. މިސޮރުގެ ބޭނުން ރަނގަޅަށް ހިފާނަން. ” ހަލީނާ ހިތާހިތުން ބުނެލިއެވެ. “ހޭއި ބޯއީ. މަ ބޭނުން ސަލާމަތްވާން. ތަ މަ ސަލާމަތް ކޮށްދޭނަން ދޯ!” ހަލީނާ ފިލަން ބޭނުންވެފައި ވާވަރު އަރަޝް އަށް އޭނާ އެހެން ބުނުމުން އެނގުނެވެ. “އޯކޭ. ގޮތެއްގެ މަތިން .” އަރަޝް ބުންޏެވެ. “ހޫން ނިކަން ބުނެބަލަ ކޮޕީއެއްތަ؟ .މަށަށް ދެވޭކަހަލަ އެއްޗެއް އިނގޭ ބުނާނީ!”ހަލީނާ ބުންޏެވެ. “މަންޖެ މާދަމާ ހަވީރު އާދޭ ނާހިދުމެން ގެއަށް ނާހިދުގެ ބިޓު ގޮވައިގެން . އޯކޭ؟ . އަރަޝް ބުންޏެވެ. ޖަވާބުގައި ހަލީނާ “އާން” މިހެން ބުންޏެވެ.\nSalhi ekamaku maakuree thankolheh dhigukoh up kolladheebala aneh part avahah up kolladhee keh madhu vefaa\nSalhi story Maa lahey up kuraaleh adi Maa kuru tahkoleh digukoahlaa keep going\nVaahaka salhi ekm maa bodah vess kury. Kon dhuvas thakehga mi vaahaka genes dheny\nMonday and Thursday night ga\nVaahaka namaka daan v nun kurukamuge inthihaa….??????\nVarah kuru mi vaahaka ekam reethi\nMi dhen koacheh! Dhe folhuvathaa falhi\nhaadha kurey…………… v v reethi


Handahaa Ramadan Cup Ge Semi Final Kulheyne Team Thah Kashavaru Vehjje - Vaguthu\nކޮވިޑް-19: ދުނިޔޭގެ ހާލަތު ވެސް ގޯސް، ރާއްޖޭގެ ހާލަތު ވެސް ގޯސް - 8 ގަޑިއިރު ކުރިން\nއެމްއީއެސްސީ ކަޕުގެ ސެމީ ފައިނަލް ކުޅޭނެ ޓީމްތައް ކަށަވަރުވެއްޖެ\nމެސްކް އިން އިންތިޒާމު ކޮށްގެން ކުރިޔަށް ގެންދާ ރަމަޟާން ކަޕް 1439 ފުޓްސަލް މުބާރާތުގެ ސެމީފައިނަލަށް ރެވެންޖާސް، ޑިވައިން ބޯއިސް، ލޮރެންޒޯ، ޕާކް ހިޔަޓް މޯލްޑިވްސް ހަނޑަހާ ދަތުރު ކޮށްފިއެވެ.\nގުރޫޕް އޭގެ އެއްވަނަ ޓީމުގެ ގޮތުގައި، ކުޅުނު ހުރިހާ މެޗަކުން މޮޅުވެ9ޕޮއިންޓާއި އެކީ ޑިވައިން ބޯއިސް ދަތުރު ކުރި އިރު4ޕޮއިންޓާއި އެކު ގުރޫޕުގެ ދެވަނަ ޓީމުގެ ގޮތުގައި ސެމީ އަށް ދަތުރު ކުރީ ޕާކް ހިއަޓް މޯލްޑިވްސް ހަނޑަހާއެވެ.\nގުރޫޕް ބީގެ އެއްވަނަ ޓީމުގެ ގޮތުގައި ހުރިހާ މެޗަކުން މޮޅުވެ 12 ޕޮއިންޓާއި އެކު ކްލަބު ރިވެންޖާސް ސެމީ ފައިނަލަށް ދަތުރު ކުރި އިރު،4ޕޮއިންޓާއި އެކު ގުރޫޕް ބީގެ ދެވަނަ ޓީމެއްގެ ގޮތުގައި ސެމީ އަށް ދަތުރު ކޮށްފައި ވަނީ ގޯލް ތަފާތާއި އެކު ލޮރެންޒޯ އެވެ.\nގުރޫޕް ސްޓޭޖުގެ ފަހު ދެމެޗު ރޭ ކުޅެ ނިމުނު އިރު، މި މެޗު ތަކުގައި ކުޅުނީ ޔަންގް ސްޓާސް އަދި އޯލްޑް ސްޓާސް އެވެ. އަދި ދެވަނަ މެޗުގައި ބައްދަލު ކުރީ ޕާކް ހިޔަޓް މޯލްޑިވްސް ހަނޑަހާ އަދި އެފްސީ ހަނޑަހާ އެވެ.\nފުރަތަމަ މެޗުގައި 13-5 ގެ ނަތީޖާ އަކުން އޯލްޑް ސްޓާސް މޮޅުވި އިރު މެޗުގެ މޮޅު ކުޅުންތެރިއަކަށް ހޮވިފައި ވަނީ ޖާޒީ ނަމްބަރު 14 ޝަފީޒް އަހްމަދުއެވެ. ދެވަނަ މެޗުގައި ޕާކް ހިޔަޓް މޯލްޑިވްސް ހަނޑަހާ އަދި އެފްސީ ހަނޑަހާ ބައްދަލު ކުރި މެޗު 5-2ގެ ނަތީޖާ އަކުން ކާމިޔާބު ކުރީ ޕާކް ހިޔަޓް މޯލްޑިވްސް ހަނޑަހާއެވެ. މިމެޗުގެ މޮޅު ކުޅުންތެރިއަކަށް ހޮވިފައި ވަނީ ޕާކް ހިޔަޓް މޯލްޑިވްސް ހަނޑަހާގެ ޖާޒީ ނަމްބަރު4ޖަމްޝާދު ރާމިޒް އެވެ.\nމުބާރާތުގެ ސެމީ ފައިނަލް މެޗުތައް ކުޅެވޭނީ މިމަހު 25 ވަނަ ދުވަހުގެ ރޭ، 20:30 ގައެވެ. ސެމީގެ ފުރަތަމަ މެޗުގައި ލޮރެންޒޯ އަދި ޑިވައިން ބޯއިސް ބައްދަލު ކުރާއިރު ދެވަނަ ސެމީ ގައި ބައްދަލު ކުރާނީ ކްލަބު ރިވެންޖާސް އަދި ޕާކް ހިޔަޓް މޯލްޑިވްސް ހަނޑަހާއެވެ. މި މެޗުތައް މެސްކްގެ ފޭސްބުކް ޕޭޖުގައި ލައިވް ކުރާނެއެވެ.\nމުޅި ރާއްޖެއަށް ހުޅުވާލައިގެން ބާއްވާ މަޅި ފުޓްސަލް ޗެލެންޖް މިމަހު މާލޭގައި ފަށަނީ\nއޮބިއޮން ފިހާރައިގެ އެމްބަސަޑަރުންގެ ގޮތުގައި ރާއްޖޭގެ ކުޅިވަރުގެ ތަރިން!


Career Opportunity : Manager, Pension & ClaimsNews\nCareer Opportunity : Manager, Pension & Claims\n"މެނޭޖަރ، ޕެންޝަންސް އެންޑް ކްލެއިމްސް" ގެ މަޤާމަށް މީހަކު ހޯދުމަށް މިއޮފީހުން ކޮށްފައިވާ ނަންބަރު 216-MPAO/I/2016/22 (4 ސެޕްޓެންބަރު 2016) އިޢުލާނާ ގުޅިގެން، އެވަޒީފާއަށް ކުރިމަތިލެއްވި ފަރާތްތަކުގެ ތެރެއިން ވަޒީފާގެ ޝަރުޠުތައް ހަމަވާ ފަރާތްތައް އެކަށީގެންވާ ވަރަށްވުރެ މަދުކަމަށް ފާހަގަ ކުރެވޭތީ، އެއިޢުލާން ބާޠިލުކޮށް އަލުން އިޢުލާން ކުރަމެވެ.\nމިއޮފީހުގެ ތިރީގައި މިދަންނަވާ މަޤާމަށް މީހަކު ބޭނުންވެއްޖެއެވެ.\nމަޤާމް: މެނޭޖަރ، ޕެންޝަންސް އެންޑް ކްލެއިމްސް\n1. ބިޒްނަސް އެޑްމިނިސްޓްރޭޝަން، މެނޭޖްމަންޓް ނުވަތަ އިންފޮރމޭޝަން ޓެކްނޮލޮޖީގެ ދާއިރާއިން ބެޗެލާރސް ޑިގްރީއެއް ނުވަތަ އެއާ އެއްފެންވަރެއްގެ ޕްރޮފެޝަނަލް ސަނަދެއް ޙާޞިލްކޮށްފައިވުން. (އިސްވެދެންނެވުނު ދާއިރާއަކުން މާސްޓަރސް ޑިގްރީއެއް ޙާޞިލްކޮށްފައިވާ ފަރާތްތަކަށް އިސްކަން ދެވޭނެއެވެ).\n2. މެނޭޖީރިއަލް ލެވެލްގައި މަސައްކަތްތަކާގުޅޭ ދާއިރާއަކުން މަދުވެގެން 5އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\n3. ދިވެހި އަދި އިނގިރޭސިބަހުން ފުރިހަމައަށް މުޢާމަލާތްކުރަން އެނގޭ ފަރާތެއް ކަމުގައިވުން.\nމިމަޤާމަށް ޝައުޤުވެރިވާ ފަރާތްތަކުން 13 އޮކްޓޫބަރު 2016 ވާ ބުރާސްފަތި ދުވަހުގެ 16:00 ގެ ކުރިން ވަޒީފާއަށްއެދޭ ފޯމު ފުރިހަމަކުރެއްވުމަށްފަހު، އެފޯމުގައި ބަޔާންކޮށްފައިވާ އެހެނިހެން ލިޔެކިޔުންތަކާއެކު ތިރީގައިވާ އެޑްރެހަށް ނުވަތަ އީމެއިލް އެޑްރެހަށް ފޮނުއްވުން އެދެމެވެ.\nވަޒީފާއަށްއެދޭ ފޯމާއި މިމަޤާމުގެ ވަޒީފާ ބަޔާން މިއޮފީހުގެ ވެބްސައިޓުން (http://pension.gov.mv) ލިބެން ހުންނާނެއެވެ.\nމިމަޤާމަށް މީހަކު ހޯދުމަށް ކުރެވުނު ފުރަތަމަ އިޢުލާނާ ގުޅިގެން އެޕްލިކޭޝަން ހުށަހެޅުއްވި ފަރާތްތަކަށް އަލުން އެޕްލިކޭޝަން ހުށަހަޅުއްވާކަށް ނުޖެހޭނެއެވެ. އަދި މިމަޤާމަށް އެދި ހުށަހަޅާ ފަރާތްތަކުގެ ތެރެއިން އިންޓަވިއުއަށް ކިޔޭނީ ޝޯޓްލިސްޓު ކުރެވޭ ފަރާތްތަކަށް އެކަންޏެވެ.\nމޫކައި ސުއިޓްސް (6ވަނަ ފަންގިފިލާ)


Insaanaage buhdhi himaayai koh rakkaatherikurun\nޝަރީޢަތުގެ މަޤުޞަދުތައް: އިންސާނާގެ ބުއްދި ޙިމާޔަތްކޮށް ރައްކާތެރިކުރުން\nއިންސާނާގެ ބުއްދި ޙިމާޔަތްކުރުމަކީ އިސްލާމީ ޝަރީޢަތުގެ އެންމެ މަތިވެރި ފަސް މަޤުޞަދުގެ ތެރޭގައި ހިމެނޭ މަތިވެރި މަޤުޞަދެކެވެ. ބުއްދި ޙިމާޔަތްކޮށް ރައްކާތެރިކުރުމަށްޓަކައި އިސްލާމީ ޝަރީޢަތުގައި ގިނަގުނަ އުޞޫލުތަކާއި މަބުދައުތަކެއް ކަނޑައަޅުއްވާފައިވެއެވެ. ކައުނުގައި ލައްވާފައިވާ ކަންކަމާމެދު ވިސްނައި ފިކުރު ހިންގައި ޢިލްމު ހޯދައި ބުއްދީގެ ބޭނުން ހެޔޮ ގޮތުގައި ހިފުމަށް އިސްލާމްދީނުގައި ގޮވާލައްވާފައިވެއެވެ. މި ކަރުދާހުގައި ޚުލާޞާގޮތެއްގައި ބަޔާންކޮށްފައިވާނީ ބުއްދީގެ ލޮޣަވީ މަފްހޫމާއި މަޤާޞިދުގެ ޢިލްމުގައި ބުއްދި ރައްކާތެރިކުމުގެ އިޞްޠިލާޙުގެ ޙަޤީޤަތަކާއި ބުއްދިއަށް އިސްލާމީ ޝަރީޢަތުގައި މުހިންމުކަން ދެވިފައިވާކަން ހާމަވެގެންދާ ދާއިރާތަކާއި ބުއްދި ރައްކާތެރިކުރުމަށްޓަކައި އިސްލާމީ ޝަރީޢަތުގައި ކަނޑައަޅުއްވާފައިވާ އުޞޫލުތަކާއި ކަންކަމުގެ އިތުރުން، ބުއްދި ޙިމާޔަތްކުރުމަށްޓަކައި ޙަރާމްކުރެވިފައިވާ ޙިއްސީ އަދި މަޢުނަވީ ކަންކަމެވެ. އަދި، އިސްލާމީ ޝަރީޢަތުގައި ބުއްދި ރައްކާތެރިކުރުމަށްޓަކައި ކަނޑައަޅުއްވާފައިވާ މަޤުޞަދަށް ބާރު ދިނުމަށްޓަކައި މިޒަމާނުގައި ދައުލަތާއި ފަރުދުންނާއި ޖަމާޢަތުގެ ފެންވަރުގައި ކުރެވިދާނެ މުހިންމު ބައެއްކަންކަމަށް ޚުލާޞާގޮތެއްގައި އަލިއަޅުވާފައިވާނެއެވެ.\nމުހިންމު ލަފުޒުތައް: އަލްޢަޤުލު، ޙިއްސީ، މަޢުނަވީ، މަޤުޞަދު، މަޤާޞިދު، ޢިލްމު، ފިކުރު، ތަރައްޤީ.\nއަލްޢަޤްލު (ބުއްދި) ގެ މަފްހޫމް\nޢަރަބި ބަހުގައި ބުއްދި އަށް ބޭނުންކޮށް އުޅެނީ ( العَقْل) އެވެ. ޢަރަބި ބަހުގެ މަޝްހޫރު ޑިކްޝަނަރީ އެއްކަމުގައިވާ އަލްމުޢުޖަމުލްވަސީޠު ގައި ބަޔާންވެގެންވާ ގޮތުން އަލްޢަޤުލުގެ ލޮޣަވީ މަފްހޫމަކީ، އެކަމެއްގެ އަޞްލު ޙަޤީޤަތާ އެއްގޮތަށް އެކަމެއް ދެނެގަތުމެވެ. އެގޮތުން ކަންކަމުން ރައްކާތެރިވުން ހިމެނެއެވެ. (އަނީސް , 2004 )\nޢަރަބި ބަހުގެ ފުންނާބުއުސް ޢިލްމުވެރިއެއްކަމުގައިވާ އަލްޢައްލާމާ އިބުނު މަންޡޫރު ވިދާޅުވެފައިވެއެވެ. އިންސާނާގެ ބުއްދި އަށް ޢަރަބި ބަހުގައި (العقل ) ބޭނުންކުރެވެނީ، ހަލާކުން ސަލާމަތްވުމަށް މަގުފަހިކޮށްދޭތީއެވެ. (އިބުނު މަންޡޫރު, 1414).\nބުއްދި ރައްކާތެރިކުރުމުގެ މަފްހޫމު\nއިންސާނާގެ ބުއްދި ރައްކާތެރިކުރުމަކީ ( The preservation of the mind) އިސްލާމީ ޝަރީޢަތުގެ އެންމެ މަތިވެރި ފަސް މަޤުޞަދުގެ ތެރެއިން މަޤުޞަދެކެވެ. މަޤާޞިދުއްޝަރީޢާގެ ޢިލްމުގައި އިންސާނާގެ ބުއްދި ރައްކާތެރިކުރުމުގެ މަފްހޫމަކީ، އޭނާގެ ބުއްދިއަށް ގެއްލުން ލިބިދާނެ ފަދަ ހިއްސީ އަދި މަޢުނަވީ އެންމެހާ ކަމަކުން އޭނާގެ ބުއްދި ޙިމާޔަތްކޮށް ރައްކާތެރިކުރުމެވެ. ބުއްދިއަކީ މާތް ﷲ އިންސާނާއަށް ދެއްވާފައިވާ އެންމެ މަތިވެރި ނިޢުމަތެވެ. އެހެނިހެން މަޚުލޫޤާތްތަކާއި އިންސާނާއާ ދެމެދުގައިވާ ތަފާތު ކަނޑައަޅާ ޖައުހަރަކީ އިންސާނާގެ ބުއްދިއެވެ. އިންސާނާއަކީ މުކައްލަފެއްކަމުގައި ކަނޑައެޅިގެންދަނީ ބުއްދީގެ މައްޗަށެވެ. އަދި އިންސާނާ ޝަރަފްވެރި މަޤުލޫޤެއްގެ ގޮތުގައި ވެގެންދިޔައީ ވެސް ބުއްދިއާއި ބުއްދީގެ އަލީގައި އުފަންވާ ޙިކުމަތުގެ ސަބަބުނެވެ. (ފާރިސް , 2014)\nބުއްދިއަކީ، ކަންކަމުގެ ޙަޤީޤަތް ދެނެގަތުމުގެ ފިކުރީ ވަސީލަތެވެ. ފައިދާ ހުރި ކަންކަމާއި ގެއްލުން ދެނިވިކަންކަން ދެނެގަތުމުގެ ބާރެވެ. ރަނގަޅުކަންކަމުގައި ހިފައި ނުބައިކަންކަމުން ދުރުވެގަނެވެނީ ބުއްދިއާއި ފިކުރު ހިންގައިގެންނެވެ. އިންސާނާގެ ބުއްދި އަށް ގެއްލުން ލިބޭ އެންމެހާ ކަމަކުން ބުއްދި ރައްކާތެރިކުރުމަށްޓަކައި އިސްލާމީ ޝަރީޢަތުގައި އުޞޫލުތަކާއި ކަންތައްތަކެއް ކަނޑައެޅިފައިވެއެވެ. އޭގެ ތެރޭގައި ޙިއްސީ ކަންކަމާއި މަޢުނަވީ ކަންކަން ހިމެނެއެވެ. (އަލްޔޫބީ , 1998)\nއިސްލާމީ ޝަރީޢަތުގެ މަޞްދަރުތަކަށް ނަޒަރު ހިންގާލުމުން، އިސްލާމީ ޝަރީޢަތުގައި ބުއްދިއަށް އާދަޔާ ޚިލާފު މުހިންމުކަމެއް ދެއްވާފައިވާކަން ކަށަވަރުވެގެންދެއެވެ. މިގޮތުން ފާހަގަކުރެވޭ މުހިންމު ބައެއްދާއިރާތައް ޚުލާޞާގޮތެއްގައި ބަޔާންކޮށްލާނަމެވެ.\n(ހ) ކީރިތި ޤުރުއާން\nކީރިތި ޤުރުއާނުން ފެނިގެންދަނީ، އިންސާނާގެ ބުއްދީގެ ބޭނުން ހެޔޮގޮތުގައި ހިފުމަށާއި ކަންކަމާމެދު ވިސްނައި ފިކުރު ހިންގުމަށާއި ތަދައްބުރު ކުރުމަށް ގޮވާލާފައިވާ ތަނެވެ. ﷲ ވޮޑިގެންވާކަމަށް ދަލީލުކޮށްދޭ ކައުނީ ޙުއްޖަތްތަކާމެދު ފިކުރު ހިންގުމަށް ޞަރީޙަ އެތައް އާޔަތެއް ކީރިތި ޤުރުއާނުގައި ބަޔާންވެގެންވެއެވެ. އެޙުއްޖަތްތަކުގެ އަލީގައި ބުއްދީގެ ބޭނުންކޮށް ﷲ މަޢުރިފާކޮށް ދެނެގަނެވެއެވެ. ކީރިތި ޤުރުއާނުގައި (العقل ) އާއި އެއާ ގުޅުންހުރި ޞަރީޙަ ލަފްޒުތައް ތިރީސް ހަތަރު މަޤާމުގައި ބަޔާންވެގެންވެއެވެ. އެއިގެ ތެރޭގައި ކައުނީ ޙުއްޖަތާ މެދު ވިސްނައި ފިކުރު ހިންގުމަށާއި ތަޝްރީޢު ކުރެވިފައިވާ އަޙުކާމުތަކާ މެދު ފިކުރު ހިންގުމަށް ގޮވާލައްވާފައިވެއެވެ. (އަލްމުޙާސިބީ , 1971)\nކައުނީ ޙުއްޖަތްތަކާމެދު ވިސްނުމަށް ބާރު އަޅުއްވައި މާތް ﷲ ވަޙީކުރައްވާފައިވެއެވެ. (وَمِنْ آيَاتِهِ يُرِيكُمُ الْبَرْقَ خَوْفًا وَطَمَعًا وَيُنَزِّلُ مِنَ السَّمَاءِ مَاءً فَيُحْيِي بِهِ الْأَرْضَ بَعْدَ مَوْتِهَا ۚ إِنَّ فِي ذَٰلِكَ لَآيَاتٍ لِّقَوْمٍ يَعْقِلُونَ ) (الروم:24 ) " އަދި ތިޔަބައިމީހުންނަށް ބިރުދެއްކެވުމުގެ ގޮތުންނާއި (ވާރެއާމެދު) އެދުންވެރި ކުރެއްވުމުގެ ގޮތުން، ވިދުވަރު ތިޔަބައިމީހުންނަށް ދެއްކެވުމާއި، ބިންގަނޑު މަރުވުމަށްފަހު އުޑުން ފެން ވެއްސަވައި، އެ ފެނުގެ ސަބަބުން އެ ބިން އަލުން ދިރުއްވާކަން ވަނީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންނެވެ. ހަމަކަށަވަރުން، ވިސްނާބަޔަކަށް އެކަމުގައި ހެކިތަކެއްވާކަން ކަށަވަރެވެ."\nއަދި ތަޝްރީޢު ކުރައްވާފައިވާ އަޙުކާމުތަކާމެދު ވިސްނައި ފިކުރުކުރުމަށް ގޮވާލައްވަމުން ވަޙީކުރައްވާފައިވެއެވެ. (وَلِلْمُطَلَّقَاتِ مَتَاعٌ بِالْمَعْرُوفِ ۖ حَقًّا عَلَى الْمُتَّقِينَ * كَذَٰلِكَ يُبَيِّنُ اللَّـهُ لَكُمْ آيَاتِهِ لَعَلَّكُمْ تَعْقِلُونَ ) (البقرة:240-241 ) " ވަރިކޮށްފައިވާ އަންހެނުންނަށް އެކަށީގެންވާ ހެޔޮގޮތުގައި نفقات ދިނުން ހުށްޓެވެ. تقوى ވެރިންގެ މައްޗަށްވާ حق އެއްގެ ގޮތުގައެވެ. اللَّه، އެކަލާނގެ آية ތައް، ތިޔަބައިމީހުންނަށް އެފަދައިން ބަޔާންކޮށްދެއްވަނީ، ތިޔަބައިމީހުން ވިސްނުމަށްޓަކައެވެ."\nމި ނޫންވެސް ވަރަށް ގިނަ މަޤާމު ތަކުގައި ބުއްދީގެ ބޭނުން ހެޔޮ ގޮތުގައި ހިފުމަށް މާތް ﷲ އަންގަވާފައިވެއެވެ. މިކަންކަމުން ދޭހަވެގެން ދަނީ ބުއްދިއާމެދު ދީނުގައި ދެއްވާފައިވާ މުހިންމުކަމާއި ވިސްނައި ފިކުރުކުރުމަށް ބާރު އަޅުއްވާފައިވާ މިންވަރެވެ.\n(ށ) ޝަރުޢީ ތަކުލީފުގެ ސަބަބު\nއިންސާނާގެ ކިބައިގައި ބުއްދިހުރުމަކީ އެންމެހާ ޝަރުޢީ ތަކުލީފުތަކެއް އުފުލުމުގެ ސަބަބުކަމުގައި ލެއްވިއެވެ. ބުއްދި ނެތް މޮޔަމީހާއާއި ބުއްދި ފުރިހަމަ ނުވާ ކުޑަކުއްޖާއަކީ ޝަރުޢީގޮތުން ތަކުލީފު ލިބިގެންވާ ބައެއްނޫނެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީސްކުރައްވާފައިވެއެވެ. (رُفِع القَلمُ عن ثلاثةٍ: عن النَّائمِ حتَّى يستيقظَ، وعن الصَّبي حتَّى يحتلِمَ، وعن المجنونِ حتَّى يَعقِلَ) ( أخرجه الترمذي 1423) މާނައީ، " ނިދާފަ އޮތް މީހާ ހޭލައްޖައުމަންދާންދެންނާއި ކުޑަކުއްޖާ ބާލިޣުވެއްޖައުމަށްދާންދެންނާއި މޮޔަމީހާ އަށް (ބުއްދި) އަތުވެއްޖައުމަށް ދާންދެންނާއި، މި ތިންމީހުންގެ ކިބައިން (ޝަރުޢީ) ތަކުލީފު އުފުލިގެންވެއެވެ."\n(ނ) ބުއްދިއަށް ގެއްލުންލިބިދާނެ ޙިއްސީ އަދި މަޢުނަވީ ކަންކަން ޙަރާމްކުރައްވައި ބުއްދި ރައްކާތެރިކުރުމަށް ގިނަ ގުނަ އުޞޫލުތަކާއި މަބުދައުތަކެއް ކަނޑައެޅުއްވިއެވެ. މިގޮތުން ކަނޑައަޅުއްވާފައިވާ ކަންކަމުގެ ތެރޭގައި އަންނަނިވި ކަންކަން ހިމެނެއެވެ.\n• އިންސާނާގެ ބުއްދި ރައްކާތެރިކުރުމުގެ ގޮތުން ބަގުރާއާއި މަސްތުވާ އެންމެހާ ތަކެއްޗެއް ޙަރާމްކުރައްވާފައިވެއެވެ. ބަގުރާއާއި މަސްތުވާތަކެތި ޙަރާމްކުރެއްވުމުގެ މަޤުޞަދަކީ ބުއްދި ޙިމާޔަތްކުރުމެވެ. (ރަޖަބް , 2016) މާތް ﷲ ކީރިތި ޤުރުއާނުގައި ބަޔާންކުރައްވާފައިވެއެވެ. (يَا أَيُّهَا الَّذِينَ آمَنُوا إِنَّمَا الْخَمْرُ وَالْمَيْسِرُ وَالْأَنصَابُ وَالْأَزْلَامُ رِجْسٌ مِّنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ * إِنَّمَا يُرِيدُ الشَّيْطَانُ أَن يُوقِعَ بَيْنَكُمُ الْعَدَاوَةَ وَالْبَغْضَاءَ فِي الْخَمْرِ وَالْمَيْسِرِ وَيَصُدَّكُمْ عَن ذِكْرِ اللَّـهِ وَعَنِ الصَّلَاةِ ۖ فَهَلْ أَنتُم مُّنتَهُونَ ) ( المائدة 90-91 ) އޭ إيمان ވެއްޖެ މީސްތަކުންނޭވެ! ހަމަކަށަވަރުން، ރާއާއި، ޖުވާކުޅުމާއި، އަޅުކަންކުރަން ހަދާފައި ހުންނަ ބުދުތަކާއި نصيب ހުރިގޮތް ބަލަން ގެންގުޅޭ ދުނިދަނޑިތަކަކީ، شيطان އާގެ عمل ތަކުގެ ތެރެއިންވާ މުޑުދާރު ތަކެއްޗެވެ. ފަހެ، ތިޔަބައިމީހުން އެކަންތަކާ ދުރުވެގަންނާށެވެ! (އެއީ) ތިޔަބައިމީހުން ދިންނަވައި نصيب ލިބުމަށްޓަކައެވެ. شيطان އާ އެދޭކަން ކަށަވަރީ، ރާއާއި، ޖުވާގެ ސަބަބުން، ތިޔަބައިމީހުންގެ މެދުގައި عداوة ތެރިކަމާއި، ރުޅިވެރިކަން އުފެއްދުމަށެވެ. އަދި اللَّه ހަނދުމަކުރުމާއި، ނަމާދުކުރުމަށް ތިޔަބައިމީހުންނަށް ހުރަސްއެޅުމަށެވެ. ފަހެ، ތިޔަބައިމީހުން ތިޔަތިބީ އެކަންތައްތައް ހުއްޓާލަންހެއްޔެވެ؟\nއިސްވެބަޔާންވެ ދިޔަ އާޔަތުން ދަލީލުކޮށްދެނީ ބަގުރާއަކީ، ޙަރާމްވެގެންވާ އެއްޗެއްކަމާއި ބަގުރާ ޙަރާމްކުރެއްވި މަޤުޞަދުވެސް ދޭހަވެއެވެ. ޝައްކެއް ނެތް ގޮތުގައި ބަގުރާއަކީ ހުރިހާ ފާފައެއްގެ މަންމައެވެ. އުންމުލްޚަބާއިޘެވެ. ބަގުރާގެ ސަބަބުން އިންސާނާގެ ބުއްދިއަށް ނުބައި އަސަރުކޮށް އިންސާނީ ވަންތަކަން ގެއްލުވާލައެވެ. އަދި ޞިއްޙީ ގޮތުން ވެސް އިންސާނާއަށް ބޮޑެތި ގެއްލުން ކުރިމަތިކުރެއެވެ. އަދި ބަގުރާގެ ސަބަބުން މުޖުތަމަޢުގައި ޢަދާވާތްތެރިކަމާއި ރުޅިވެރިކަން ފެތުރެއެވެ. ރާ ބޯ މީހުންގެ މައްޗަށް އިސްލާމީ ޝަރީޢަތުގައި ޙައްދު ކަނޑައަޅުއްވާފައިވެއެވެ.\nރާއާއި ވިދިގެން، މަސްތުވާތަކެތީގެ އެންމެހާ ބާވަތްތަކެއް ޙަރާމްވެގެންވެއެވެ. މަސްތުވެއްޖެ ކޮންމެ އެއްޗަކީ ޙަރާމްވެގެންވާ އެއްޗެކެވެ. މަސްތުވާތަކެތީގެ ކިތައްމެ ކުޑަ މިންވަރެއްވެސް ޙަރާމްވެގެންވެއެވެ. މި އެންމެހާ ތަކެއްޗެއް ޙަރާމްވެގެންވަނީ އިންސާނާގެ ކިޔާނުގައިވާ އެންމެ އަގުހުރި ޖައުހަރުކަމުގައިވާ ބުއްދި ރައްކާތެރިކޮށް ޙިމާޔަތްކުރުމުގެ ގޮތުނެވެ.\n• ބުއްދި ރައްކާތެރިކުރުމަށްޓަކައި އިންސާނާގެ ބުއްދިއަށް ގެއްލުންދެނިވި އެންމެހާ ކަމަކުން ރައްކާތެރިކޮށް ޢަޞަބީ ސުލޫކަކީ ވަޒަންހަމަ ސުލޫކެއްގެ ގޮތުގައި ދެމެހެއްޓޭތޯ މަސައްކަތްކުރަން ބާރުއަޅުއްވާފައިވެއެވެ. ހަމަ އެފަދައިން މަސްތުވާތަކެތިން ދުރުވާންޖެހެއެވެ. މަސްތުވާތަކެއްޗާ މެދު ދީނުގައި ކަނޑައަޅުއްވާފައިވާ ޢުޤޫބާތް ތަންފީޒުކުރެވެންޖެހޭނެއެވެ. ހަމަ އެގޮތައް ސިކުނޑިއަށް ގެއްލުންވާ ނުބައި އަޚުލާޤީ ސިފަތަކުން ވެސް ސަލާމަތްވާންޖެހޭނެއެވެ. (ޢަޠިއްޔާ , 2003)\n• ޢިލްމު ހޯދުމަށް އަމުރުކުރައްވާފައިވެއެވެ. އިސްލާމީ ރިސާލަތުގެ އެންމެ ފުރަތަމަ އަމުރަކީ ވެސް ޢިލްމު ހޯދުމަށް ބާރު އަޅައި އައިސްފައިވާ އަމުރެކެވެ. މިހެންކަމުން ބުއްދި ރައްކާތެރިކުރުމަށް އޮތް އެންމެ މުހިންމު ވަސީލަތަކީ ޢިލްމު ހޯދައި ލިބިގަތުމެވެ. ޢިލްމު ހޯދައި ޢިލްމީ ކަންކަމުގައި އިޖުތިހާދުކުރުމާއި ޢިލްމު ހޯދުމަށް ދަތުރުކުރުމާއި މަލަކޫތީ ޢާލަމުގައިވާ ކަންކަމާމެދު ވިސްނުމާއި މިއެންމެހާ ކަންކަންކަމަކީ ބުއްދި އަށް ރައްކާތެރިކަން ގެނެސްދޭނެ ކަންކަމެވެ. އުންމަތަށް ބޭނުންވާ ކޮންމެ ޢިލްމެއް ޙާޞިލްކުރުމަކީ ކިފާޔަތުގެ ފަރުޟެކެވެ. ބޮޑުންނާއި ވެރިންނަށް ކަނު ތަބަޢަވުމުން ސަލާމަތްވާނީ ވެސް ޢިލްމު ލިބިގެންނެވެ. (އަލްޤަރަޟާވީ ޔ. , 2008)\n• ޝިރުކުގެ އެންމެހާ ބާވަތްތަކެއް ޙަރާމްކުރައްވާފައިވެއެވެ. މާތްވެގެންވާ އިސްލާމްދީނުގެ އެންމެ މަތިވެރި ދަޢުވަތަކީ ތައުޙީދުގެ ދަޢުވަތެވެ. އެއީ އިންސާނާގެ އަޅުވެތިކަން ﷲ އަށް ޚާލިޞްކުރުމެވެ. އަދި އޭނާގެ ވިސްނުމާއި ފިކުރު، ބުދަށް އަޅުކަންކުރުމާއި، ޚުރާފީ ކަންކަމާއި ސިޙުރުހާހޫރައާއި ޖާދުލާއި ރަމަލު ޖެހުމާއި ފާލުބެލުން ފަދަ ޝިރުކާއި ކަހީނުކަންކަމުގެ އެންމެހާ ބާވަތްތަކުން މިނިވަންކުރުމެވެ. މި ދެންނެވި ޝިރުކުގެ ޢަމަލުތަކުގެ ސަބަބުން އިންސާނާގެ ބުއްދި އެތަކެއްޗާއި ކަންކަމާއެކު ކަސްތޮޅު އެޅެއެވެ. އެތަކެއްޗާއި އެކަންކަމުން މިނިވަންނުވާހާ ހިނދެއްގައި ޙަޤީޤީ މިނިވަންކަމެއްގެ ރާޙަތު އިންސާނާގެ ފިކުރާއި ވިސްނުމަށް ނުލިބޭނެއެވެ.\n• އިންސާނާގެ ބުދިއަށް އިޙުތިރާމްކުރުމަށާއި އިންސާނީ ވަންތަކަމުގައި ދެމިހުރުމަށާއި ޖަނަވާރުންގެ ދަރަޖައަށް ނުވެއްޓުމަށް އަމުރު ކުރައްވާފައިވެއެވެ. އެ ދަރަޖައަށް އިންސާނާވެއްޓިގެން ހިނގައްޖެ ނަމަ، ޚުދު ޖަނާރުންނަށް ވުރެ އިންސާނާގެ ދަރަޖަށް ދަށްވެގެންދެއެވެ. މާތް ﷲ ވަޙީކުރައްވާފައިވެއެވެ. (أَمْ تَحْسَبُ أَنَّ أَكْثَرَهُمْ يَسْمَعُونَ أَوْ يَعْقِلُونَ ۚ إِنْ هُمْ إِلَّا كَالْأَنْعَامِ ۖ بَلْ هُمْ أَضَلُّ سَبِيلًا) ( الفرقان: 44) " ނުވަތަ އޭގެތެރެއިން ގިނަމީހުން އަހާކަމަށް، ނުވަތަ ވިސްނާކަމަށް، ކަލޭގެފާނު ހީފުޅުކުރައްވަމުތޯއެވެ؟ ޖަނަވާރުތަކެއް ފަދައިން މެނުވީ، އެއުރެން ނުވެތެވެ. އަދި ކިއެއްތަ! އެއަށްވުރެވެސް އެއުރެން މަގުފުރެދުން ބޮޑެވެ."\nއިސްވެ ބަޔާންވެ ދިޔައީ ބުއްދި ޙިމާޔަތްކުރުމަށްޓަކައި ކަނޑައަޅުއްވާފައިވާ މުހިންމު ބައެއްކަންކަމެވެ. މި ތަރަހައިގެ ތެރޭގައި ހިމެނިދާނެ ކިތައްމެ ކަމެއް ޝަރުޢުގައި ކަނޑައެޅިފައިވެއެވެ.\nބުއްދި ޙިމާޔަތްކޮށް ކުރިއެރުވުމަށް ކުރެވިދާނެ ކަންކަން\nބުއްދި ޙިމާޔަތްކުރުމަށްޓަކައި އިސްލާމީ ޝަރީޢަތުގައި ކަނޑައަޅުއްވާފައިވާ މަތިވެރި މަޤުޞަދަށް ބާރު ދެވޭ ގޮތަށް މިޒަމާނުގައި ކުރެވިދާނެކަންކަން ވަރަށް ގިނައެވެ. މިގޮތުން ދައުލަތުގެ ފެންވަރުގައްޔާއި ފަރުދުންގެ ފެންވަރުގައްޔާއި ޖަމާޢަތުގެ ފެންވަރުގައި ކުރެވިދާނެކަންކަން ވަރަށް ގިނައެވެ.\nއާދެ! އަޅުގަނޑުގެ ނަޒަރުގައި އިންސާނާގެ ބުއްދިއާއި ފިކުރު ޙިމާޔަތްކޮށް ތަރައްޤީކޮށް ކުރިއެރުވުމުގައި ދައުލަތުގެ ފެންވަރުގައި މަސައްކަތްކުރެވިދާނެއެވެ. މިގޮތުން އެންމެ ފުރަތަމަ ކަމެއްގެ ގޮތުގައި ދައުލަތުގެ ފަރާތުން އިސްލާމީ ޝަރީޢަތުގެ މަޤުޞަދުތައް ނެގެހެއްޓުމާއި ބަގުރާއާއި މަސްތުވާތަކެތީން މުޖުތަމަޢު ސަލާމަތްކުރުމަށް އެކަށީގެންވާ ގޮތެއްގައި މަސައްކަތްކުރަންޖެހެއެވެ. އަދި މަސްތުވާތަކެތީގެ ފިޔަފާރިކުރާ މީހުންނަށް އިސްލާމްދީނުގައިވާ އަދަބު ދިނުމާއި ބަގުރާ ބޯ މީހުންގެ މައްޗަށް ޝަރީޢަތުގައިވާ ޙައްދު ޤާއިމުކުރަންޖެހެއެވެ.\nއާދެ! ހަމަ އެންމެ ދައުލަތުގެ ފަރާތުން އިންސާނާގެ ފިކުރީ ޤާބިލިއްޔަތުކަން ކުރިއަރުވަން ތަފާތު ގޮތްގޮތުން މަސައްކަތްކުރެވިދާނެއެވެ. އިންސާނާގެ ޙަޟާރަތު އެއްޖީލުން އަނެއްޖީލަށް ވާރުތަކޮށްދޭ އެންމެ ވަރުގަދަ ވަސީލަތަކީ ޢިލްމެވެ. ޢިލްމަކީ ފިކުރާއި ޙިކުމަތެވެ. ފިކުރާއި ޙިކުމަތުގެ މަޞްދަރަކީ ބުދިއެވެ. އެހެންކަމުން ފިކުރާއި ޙިކުމަތް ކުރިއެރުވޭނީ ބުއްދީގެ ބޭނުން ރަނގަޅު ގޮތުގައި ހިފޭނޭ މަގުތައް ތަނަވަސްވެގެންނެވެ. މިޒަމާނުގައި ވިސްނުމާއި ފިކުރު ކުރިއަރުވާ ވަސީލަތްތަކުގެ ތެރޭގައި އިނިސްޓިޓިއުޓްތަކާއި ކޮލެޖްތަކާއި ޔުނިވަރސިޓީތަކާއި ދިރާސާކުރާ މަޒުކަޒުތަކާއި ތަރުޖަމާއާއި ދިރާސާތައް ޕަބްލިޝްކުރާ ސެންޓަރުތަކާއި ތަފާތު އާހޯދުންތަކާއި އީޖާދުތައް ކުރާ މަރުކަޒުތަކާއި ސައެންސާއި ޓެކްނޮލޮޖީގެ މުއައްސަސާތައް ހިމެނެއެވެ. ޤައުމުތަކާއި އިންސާނީ ޖަމާޢަތުގެ ތެރޭގައި މިފަދަ މަރުކަޒުތަކާއި މުއައްސަސާތައް ޤާއިމުކޮށް ޢިލްމާއި ފިކުރު އެދެވޭ ގޮތެއްގައި ކުރިއެރުވޭނީ ދައުލަތުން އެކަމަށް މުހިންމުކަން ދީގެންކަމާމެދު ދެމީހަކު ދެބަހެއްނުވާނެއެވެ.\nމީގެ ހަތް ޤަރުނު ކުރިއާ ހަމައަށް، އިންސާނީ ތާރީޚު ދުށް ވަރުގަދަ ޢިލްމީ ފިކުރީ، ޘަޤާފީ ޙަޟާރަތެއްގެ ގޮތުގައި އިސްލާމީ ޙަޟާރަތު ދެމި އޮތުމަށް ފަހު، މިއަދު އިސްލާމީ އުންމަތް ދުނިޔޭގެ ކުރީ ސަފުން ފަހަތު ސަފަށް ވެއްޓިފައިވަނީ ޢިލްމާއި ފިކުރާއި ވިސްނުން ކުރިއެރުވުމަށް ދެވުނު މުހިންމުކަން ކުޑަކަމުންކަމީ ހިތާމައާއެކު ފާހަނގަކޮލަންޖެހޭ ކަމެކެވެ. ނަތީޖާއަކަށްވީ ޖަހާލަތުގެ ތެރެއަށް ވެއްޓުމެވެ. ބައިބައިވުމާއި ފިތުނަތަކުގެ ޝިކާރައަށް އުންމަތުގެ އަފްރާދުން ވުމެވެ. އިސްލާމީ ޙަޟާރަތުގެ ކުރިއެރުންތައް ފަހަތަށް ވެއްޓިގެން ދިއުމެވެ. މިޙާލަތުން އުންމަތަށް އަރައިގަނެވޭނީ އިސްލާމީ ދައުލަތްތަކުން ވިސްނުމާއި ފިކުރާއި ޢިލްމު ކުރިއެރުވުމަށް މުހިންމުކަން ދީގެންނެވެ. ފިކުރީ ޤާބިލިއްޔަތުކަން އިތުރުކުރުމަށް ބޭނުންވާ މުއައްސަސާތަކާއި މަރުކަޒުތަކާއި ވަސީލަތްތައް ޤާއިމުކުރެވިގެންނެވެ. ދައުލަތުން މުހިންމުކަންދޭ ސިޔާސަތަށް މިކަންކަން ހަދައި އެއަށް ބޭނުންވާ ބަޖެޓް ފޯރުކޮށްދީގެންނެވެ.\nމުޖުތަމަޢުގައި ފިކުރީ އަމާންކަން ޤާއިމުކޮށް ވިސްނުމުގައި ވަޒަން ހަމަ ރައްޔިތަކު ތަރުބިޔަތުވެގެންދާނީ ވެސް ވިސްނުމާއި ފިކުރު ތަރުބިޔަތު ކުރުމަށް މުހިންމުކަން ދީގެންނެވެ. ޙައްދުފަހަނައެޅުން ފަދަ ފިކުރީ ވަބާތަކުން މުޖުތަމަޢުތައް ސަލާމަތްކުރެވޭނީ ވިސްނުމާއި ފިކުރު ހެޔޮތުގައި ޙިމާޔަތްކޮށް ކުރިއަރުވައި ތަރުބިޔަތު ކުރަން މަސައްކަތްކޮށްގެނެވެ.\nވަކިވަކި ފަރުދުންގެ ފެންވަރުގައި ބުއްދި ޙިމާޔަތްކުރުމަށްޓަކައި ކުރެވިދާނެކަންކަމުގެ ތެރޭގައި ދުޅަހެޔޮ ޞިއްޙަތެއްގައި ހުރުމަށް މަސައްކަތްކުރުމާއި ޢިލްމާއި ފިކުރުގައި މަޝްޣޫލުވެ އުޅުމާއި ހުސްވަގުތުގެ ބޭނުން ހެޔޮގޮތުގައި ހިފުމާއި އިންޓަނެޓްގެ ބޭނުން ހެޔޮގޮތުގައި ހިފުމާއި އިސްލާމްދީނުގެ ތަރުބަވީ ގިއުގަނޑުގެ ތެރޭގައި ހުރުން ހިމެނެއެވެ. މީގެ އިތުރުން ބުއްދިއަށް ގެއްލުން ލިބިދާނެފަދަ ޙިއްސީ އަދި މަޢުނަވީ ކަންކަމުން ދުރުވުން ހިމެނެއެވެ. މިގޮތުން ބަގުރާއާއި މަސްތުވާތަކެއްޗާއި ދުރުވުމާއި އަޚްލާޤީ ނުބައި ސިފަތަކުން ރައްކާތެރިވުން ހިމެނެއެވެ.\nއިޖުތިމާޢީ ގޮތުން ކުރެވިދާނެ ކަންކަމަށް ބަލާއިރު، މުޖުތަމަޢުގެ އެންމެހާ އަފްރާދުންނަކީ ބުއްދިއާއި ވިސްނުމާއި ފިކުރު ކުރިއަރުވަން މަސައްކަތްކުރާ ބަޔަކަށް ވާންޖެއެވެ. މަސްތުވާތަކެތީގެ ވަބާއިން މުޅި މުޖުތަމަޢު ސަލާމަތްކުރުމަށް ގުޅިގެން މަސައްކަތްކުރާ ބަޔަކަށް ވާންޖެހެއެވެ. ވިސްނުމާއި ފިކުރު ކުރިއަރުވަން ދައުލަތާއި ސިޔާސީ ވެރިންނަށް ބާރު އަޅާ ބަޔަކަށް ވާންޖެހެއެވެ. އަދި ކޮންމެ ޢާއިލާއަކުންވެސް އެ ޢާއިލާއެއްގެ ދަރީން ހެޔޮގޮތުގައި ތަރުބިޔަތު ކުރުމާއި ދަރީންގެ ވިސްނުމާއި ފިކުރު ހެޔޮގޮތުގައި ބައްޓަންކުރަން މަސައްކަތްކުރެވިދާނެއެވެ. އަދި މަސްތުވާތަކެތީގެ ނުރައްކާ ދަރީންނަށް ބަޔާންކޮށްދިނުމާއި ބުއްދި އަށް ގެއްލުން ލިބިދާނެ ޙިއްސީ އަދި މަޢުނަވީ ކަންކަމުން ދަރީން ދުރުކުރުމަށް މަސައްކަތްކުރެވިދާނެއެވެ. ދަރީންނަށް ތަޢުލީމު ދިނުމާއި ދިރާސާކުރުމާއި އާ ހޯދުންތަކާއި ޒަމާނީ ޓެކްނޮލަޖީ އަށް ދަރީން ރަނގަޅު ގޮތުގައި ހާނުވަންޖެހެއެވެ. އެންމެ ކުޑައިރުން ފެށިގެން ފޮތް ކިއުމުގެ އާދަ ދަރީންގެ ކިބައިގައި ހަރުލައްވަންޖެހެއެވެ.\nމިމަގުން މަސައްކަތްކޮށްފި ނަމަ އިންސާނާގެ ބުއްދި ރައްކާތެރިކޮށް ޙިމާޔަތްކުރުމަށްޓަކައި ޝަރުޢުގައި ކަނޑައަޅުއްވާފައިވާ މަތިވެރި މަޤުޞަށް ބާރުދެވި، ހަރުދަނާ ޖީލެއް ބިނާކުރެވިދާނެކަމަށް އަޅުގަނޑުދެކެމެވެ.\nރަޖަބް , ޢ. (2016, 1 28). އަންވާޢުލްމަޤާޞީދި ވަލްޙާޖަތު އިލައިހާ. ޙިފްޡުލްޢަޤްލި, p. 2.\nއަނީސް , އ. (2004 ). އަލްމުޢުޖަމުލްވަސީޠު . މުޖައްމަޢުއްލޮޣަތިލްޢަރަބިއްޔާ : މަކްތަބަތުއްޝުރޫޤުއްދައުލިއްޔާ .\nއިބުނު މަންޡޫރު, މ. (1414). ލިސާނުލްޢަރަބް. ބެއިރޫތު : ދާރު ޞާދިރު.\nއަލްމުޙާސިބީ , އ. (1971). އަލްޢަޤްލު ވަ ފަހްމުލްޤުރުއާން. -: ދާރުލްފިކްރި .\nއަލްޤަރަޟާވީ, ޔ. (2008). ދިރާސަތުން ފީ ފިޤްހި މަޤާޞިދިއްޝަރީޢާ. އަލްޤާހިރާ: ދާރުއްޝުރޫޤު.\nޢަޠިއްޔާ , ޖ. (2003). ނަޙުވަ ތަފްޢީލި މަޤާޞިދިއްޝަރީޢާ. ސޫރިއާ: ދާރުލްފިކްރި .\nޑރ. މުހައްމަދު ޝަހީމް އަލީ ސައީދު ދީނީ އިލްމުވެރިން


Maafushee jalugai kulli operation eh, fuluhunge backup team eh thayyaaree haalathugai! | Mihaaru\nމާފުށީ ޖަލުގެ އޮފިސަރުންތަކެއް ހަފުލާއެއްގައި ބައިވެރިވަނީ.\nމާފުށީ ޖަލުގައި އަނެއްކާ ވެސް ހަމަނުޖެހުންތަކެއް، ފުލުހުންގެ ބެކަޕް ޓީމެއް ވެސް ތައްޔާރީ ހާލަތުގައި!\n25 ޖޫން 2019 - 01:02 30 comments\nއެކަމަކު، ކުއްލި ގޮތަކަށް މިރޭ ޖަލުގައި ޚާއްސަ އޮޕަރޭޝަނެއް ކަރެކްޝަނަލް ސާވިސް އިން ފެށި ސަބަބެއް ރަސްމީކޮށް ވަނީ ސާފުވާ ގޮތް ނުވެފަ އެވެ.\nއެނގިފައިވާ ގޮތުގައި، ޖަލުގެ ދެ ޔުނިޓެއްގައި މިރޭ ހިނގި ހަމަނުޖެހުމެއް ކޮންޓްރޯލް ކުރުމަށް އިމަޖެންސީ ސަޕޯޓް ގްރޫޕް (އީއެސްޖީ) ގެ އޮފިސަރުންތަކެއް ވަދެ ވަނީ ޕެޕާސްޕްރޭ ޖަހައިފަ އެވެ. ޝީލްޑާ އެކު ގޮޅިތަކަށް ވަން ބައެއް އޮފިސަރުން ބައެއް ގައިދީންގެ ގައިގައި ތެޅި ކަމުގެ ތުހުމަތު ވެސް އެކި ފަރާތްތަކުން ކުރެ އެވެ. އަދި ޖަލު އޮފިސަރުން ތަޅައިގަތުމުން ބައެއް ގައިދީންގެ ހަށިގަނޑު ނޫފައިންފައިވާ މަންޒަރު ފެންނަ ފޮޓޯތަކެއް ވެސް ސޯޝަލް މީޑިއާ ގައި ދަނީ ދައުރު ކުރަމުންނެވެ.\nނަމަވެސް އެ ކަމާ ގުޅޭ ގޮތުން ހޯމް މިނިސްޓްރީ އާއި ކަރެކްޝަނަލް ސާވިސް އިން އަދި ވަކި އެއްޗެއް ނުބުނެ އެވެ. މިރޭ މި ހަމަނުޖެހުން ފެށުނު ސަބަބެއް ވެސް އެނގޭ ގޮތެއް އަދިއެއް ނުވެ އެވެ.\nފުލުހުން، މީޑިއާ އަށް ފޮނުވި އެސްއެމްއެސްއެއްގައި ވަނީ ޖަލުގައި އޮޕަރޭޝަނެއް ހިންގަނީ ކަރެކްޝަނަލް ސާވިސް އިން ކަމަށެވެ. އަދި އެ އޮޕަރޭޝަންގެ މައުލޫމާތު ކުށްވެރިން ބަލަހައްޓާ އިދާރާ އިން ހޯދުމަށް ފުލުހުން އެދެ އެވެ. ނަމަވެސް އެ އިދާރާގެ މީޑިއާ އޮފިޝަލް ފޯނަކަށް ޖަވާބެއް ނުދެއްވަ އެވެ. ހޯމް މިނިސްޓްރީގެ މީޑިއާ އިން ވެސް ޖަވާބެއް ނުދެ އެވެ.\n"ފުލުހުން ތިބީ ސްޓޭންޑްބައި ގައި ކަމަށް،" ފުލުހުންގެ މެސެޖުގައި ވެ އެވެ.\nމާފުށީ ޖަލުގެ ހާލަތު މިދިޔަ ހަފުތާ އިން ފެށިގެން ވަނީ ގޯސްވެފަ އެވެ. އެއީ، ޖަލަށް ވެއްދުން މަނާ އެއްޗެއް ގެނެސްދޭން އޮފިސަރަކު ދެކޮޅު ހެދުމުން ދަގަނޑުބުރިއަކުން އޭނާ އަށް ގައިދީ އަކު ހަމަލާ ދިން ހިސާބުންނެވެ. އޭގެ ބަދަލު ހިފުމެއްގެ ގޮތުން އީއެސްޖީގެ އޮފިސަރުން ގޮޅިތަކަށް ވަދެ ގައިދީންގެ ގައިގައި ތަޅައި އަނިޔާކުރީ އެވެ. ހަ ގައިދީއަކަށް އެކިވަރުގެ އަނިޔާވި އެވެ. އެ ހަމަނުޖެހުމުގެ ތެރޭގައި ބައެއް ގައިދީންގެ ބޯ ތުނިކޮށް ކޮށާލި އެވެ. އެ މައްސަލައާ ގުޅިގެން، އީއެސްޖީގެ ކޮމާންޑަރު ވަނީ ސަސްޕެންޑްކޮށްފަ އެވެ.\nއެކަމަކު، ޖަލު އޮފިސަރުންގެ މައިގަނޑު ޝަކުވާ އަކީ އެ މީހުންނަށް ލިބޭ އަނިޔާ އާއި ނުރައްކަލަށް ވުރެ ބޮޑަށް ގައިދީންގެ ހައްގުތަކާއި ހިމާޔަތަށް ސަރުކާރުން މާ ބޮޑަށް މަސައްކަތް ކުރުމެވެ. އޭގެ ނަތީޖާ އަކީ، ޖަލު ބަލަހައްޓާ މީހުންނަށް ވުރެ ގައިދީންގެ ބާރު ގަދަވުން ކަމަށް ބައެއް އޮފިސަރުން ބުނެ އެވެ.\nމާފުށީ ޖަލުގައި މިދިޔަ ބުރާސްފަތި ދުވަހުގެ ރޭ ހިންގި ހަމަނުޖެހުންތަކަށް ފަހު، ޖަލުގެ ސަލާމަތަށް ނުރައްކާ ވެދާނެ ފަދަ ތަކެތި ގެންގުޅޭ ކަމަށް ބެލެވޭތީ، އެ ތަން ފާސްކުރުމަށް މިދިޔަ ހޮނިހިރު ދުވަހު ވަނީ ޚާއްސަ އޮޕަރޭޝަނެއް ވެސް ހިންގައިފަ އެވެ.\nމި ފާސްކުރުންތަކަށް ފަހު، ޕްރިޒްންސް ކޮމިޝަނަރު އަބްދުﷲ މުނާޒް ވިދާޅުވެފައި ވަނީ، ޖަލުން ފެނުނީ ގޮޅިއަކުން ނައްޓާފައިވާ ތޭރި ދަގަނޑަކާއި އެނބުރި ދަގަނޑެއް ބޭނުންކޮށްގެން ހަދައި އެއްކޮޅު ތޫނު ކޮށްފައިވާ އެއްޗެއް ކަމަށެވެ. އަދި އަށް މޮބައިލް ފޯނު ފެނުނު ކަމަށް އޭނާ ވިދާޅުވެފައި ވެ އެވެ.\nއިތުރު ލިޔުންތައް ކ. މާފުށި މާފުށީ ޖަލު ކަރެކްޝަނަލް ސާވިސް ފުލުހުން ގައިދީން ހޯމް މިނިސްޓްރީ ހަމަނުޖެހުން ޖަލުގެ އަނިޔާ\nބާރު ބޭނުންކުރީ ގައިދީން ގޮޅިތަކަށް ލާން: ކަރެކްޝަންސް\nޖަލު އޮފިސަރުންގެ ޝަކުވާ: ރައްކާތެރިކަމެއް ނެތް!


Maumoon Athun 29 Million RufiyaHoadhan Jabir Kuri Dhauva Saabithu Nuvi - Vaguthu\nމިދިޔަ ރިޔާސީ އިންތިހާބުގެ ކެމްޕެއިންގައި ކުރީގެ ރައީސް މައުމޫން އަބްދުލްގައްޔޫމްގެ އަތުން 29 މިލިއަން ރުފިޔާ ހޯއްދަވަން ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު ކުރެއްވި ދައުވާ ސާބިތުނުވާ ކަމަށް ސިވިލް ކޯޓުން މިއަދު ހުކުމްކޮށްފިއެވެ.\nޖާބިރު ކުރިން ވިދާޅުވީ އެ ފައިސާ ދެއްވީ ލޯނެއްގެ ގޮތުގައި އަނބުރާ ދައްކަވާ ގޮތަށް އިންޓަރެސްޓް ވެސް އަރާ ގޮތަށް ކަމަށެވެ. އަދި ފައިސާ ދިނުމާ ގުޅޭ މަޝްވަރާތައް ބޭއްވީ މެލޭޝިއާގެ ވެރިރަށް ކުއާލަލަމްޕޫރުގައި ހުންނަ ހޮޓަލެއްގައި ކަމަށް ވެސް އޭނާ ވިދާޅުވިއެވެ.\nއެ ފައިސާއާ ހަވާލުވެ ވަޑައިގަތީ މައުމޫންގެ ދަރިކަލުން އަދި ދިއްގަރު ދާއިރާގެ ކުރީގެ މެމްބަރު އަހުމަދު ފާރިސް މައުމޫން ކަމަށް ޖާބިރު ވިދާޅުވިއެވެ.\nނަމަވެސް 29 މިލިއަން ރުފިޔާގެ އެ ވާހަކަ މައުމޫން ރިފޯމް މޫވްމަންޓް (އެމްއާރުއެމް) އިން ވަނީ ދޮގުކޮށްފައެވެ. އެމްއާރުއެމުން ބުނި ގޮތުގައި، ޖާބިރު އެއްވެސް ފައިސާއެއް، މައުމޫނަށް އަދި އެމްއާރުއެމްގެ ޓީމުގެ މީހަކަށް ވެސް ދެއްވާފައެއް ނުވެއެވެ.\nއެންމެ ފަހުން ސިވިލް ކޯޓުން ވެސް އެ މައްސަލަ ނިންމީ މައްސަލަ މައުމޫންގެ މައްޗަށް ސާބިތު ނުވާކަމަށެވެ. އެ ދައުވާގައި ހޯދަން އެދިފައިވާ ފައިސާ ދައްކަން މައުމޫންގެ މައްޗަށް އަންގާނެ ތަނެއް ނެތް ކަމަށް ހުކުމްގައިވެއެވެ.\nއެ މައްސަލަ ޖާބިރުގެ ފަރާތުން ވަނީ ފުލުހަށް ވެސް ހުށަހަޅައިފައެވެ.\nކޮވިޑް-19: އިންތިހާބާއި ދިމާކޮށް ދިން ލުއިތަކަށް ރައީސް މައުމޫނުގެ ފާޑުކިޔުން\nދިވެހި ރައްޔިތުކަން ދޫކޮށްލުމުގެ ގަވާއިދުގައި ދީނީ ކަންބޮޑުވުމެއް ނެތް - މައުމޫން\nއޭޕްރީލް 8, 2021 14:21\nޖާބިރޫރޫރޫ ކި ހިނެއްތަމިވަނީ ؟؟\nއޭޕްރީލް 8, 2021 15:15\nފައިސާގެ އެހީ ހޯދައިގެން ގެންނަ ވެރިކަންތަކަކީ ކަރަޕްޓު ވެރިކަންތަކެކެވެ. އެފަދަ ވެރިކަންތަކުގައި އިސްލާހަށް ވުރެ ބޮޑަށް އޮންނާނީ ފަސާދައެވެ.\nއޭޕްރީލް 8, 2021 15:48\nހާދަފައިސައެކޭދޯ އެކަމަކު ތިހުރިހާފައިސާ ޖާބިރުހޯދީ ކޮންތާކުންބާ؟\nއޭޕްރީލް 8, 2021 18:50\nސޭޓައް ވީހެން މިސޮރައްވެސް ވަމުންދާތަން މިފެންނަނީ ، މަށައް ހީވާގޮތުގައި ހަމަ ސޭޓައް ވީހެން ވާނީ ، އެކަމަކު މިސޮރު ހުސްވާން ލައްކަ ދުވަސް ނަގާނެ ، ސަބަބަކީ މިސޮރުގެ2އަނގަ އިނދެފައި މިސޮރައް ހެޔޮލަފާ އޯގާތެރި އަތްންބަކު އިނީމަ.\nއޭޕްރީލް 8, 2021 20:04\nކޭބަލް ކާރު ކޮބާހޭ


އައިސޮލޭޝަނަށް ފަހު މަހްލޫފް އަނެއްކާވެސް އެނބުރި ޑެލިވަރީ ކުރުމަށް! – Dhen.mv\nއައިސޮލޭޝަނަށް ފަހު މަހްލޫފް އަނެއްކާވެސް އެނބުރި ޑެލިވަރީ ކުރުމަށް!\nMay 3, 2020 - 5:15 pm\nއައިސޮލޭޝަންގައި ހުންނެވުމަށް ފަހު ޔޫތް މިނިސްޓަރު އަހުމަދު މަހްލޫފް އެނބުރި ޑެލިވަރީ ކުރުމުގައި ބައިވެރިވާން ފަށައިފިއެވެ.\nމަހްލޫފް އިސްކޮށް ހުންނަވައިގެން ޑެލިވަރީ ކުރުމުގައި ހަރަކާތްތެރިވި ވޮލަންޓިއަރުންގެ ގްރޫޕުން މަަސައްކަތްކޮށްދިން، އިހުސާން ފިހާރައިގެ ދެ މުވައްޒަފަކު ކޮވިޑް-19 އަށް ފައްސިވުމުން ވުމުން މަހްލޫފް ވަނީ ގޭގައި އެކަހެރިވެފައެވެ.\nމަހްލޫފް މިއަދު ކުރެއްވި ޓްވީޓެއްގައި ވިދާޅުވީ 15 ދުވަސް ފަހުން އިހްސާން ފިހާރައިގެ ވޮލަންޓައަރުންނާއެކު އެނބުރި މަސައްކަތަށް ނިކުންނަވާފައިވާ ކަމަށެވެ.\n"މިކަމުން ލިބުނު އެންމެ ބޮޑު ފިލާވަޅަކީ އެޗްޕީއޭ އިން ޑެލިވަރީ ކުރުމަށް ކަނޑައަޅާފައިވާ އުސޫލާއި އެއްގޮތަށް ރައްކާތެރިކަމުގެ ފިޔަވަޅު އަޅައިގެން މަސައްކަތް ކުރުމުން ބަލި ޖެހުމުގެ ފުރުސަތު ކުޑަކަން." މަހްލޫފް ވިދާޅުވިއެވެ.\nމަހްލޫފްއާއި ވޮލަންޓިއަރުން ގޭގައި މަޑުކުރަން އޭނާ އެންގެވީ މިދިޔަ މަހުގެ 20 ވަނަ ދުވަހު އިހްސާން ފިހާރައިގެ ދެ މުވައްޒަފުން ކޮވިޑަށް ފައްސިވިކަން އެ ފިހާރައިން އެންގި ހިސާބުނެވެ.\nރަނގަޅު ގޮތުގައި ކުނި މެނޭޖުކުރުމަށް ރާއްޖޭގައި ބޮޑެތި ގޮންޖެހުންތަކެއް އެބަހުރި :ފަޒްނާ\n"ޑުޕަ ފިފްޓީން" މަޅި ފުޓްސަލް ޗެލެންޖު: ބޮންގް ބޯއީސްގެ މައްޗަށް ދަ ގޯޅި އިން ކުރި ހޯދައިިފި\nރައްޔިތުންނަށް އަނިޔާ ކުރާ މީހުންނަށް އެކަމުގެ ހިތި ފެންނާނެ ދުވަހެއް އަންނާނެ: ޣައްސާން\nކޮވިޑް-19: ތަރުކާރީ މާރުކޭޓުން މީހަކު ފައްސި ވެއްޖެ


އިސްލާމިކް އެފެއާޒް މިނިސްޓަރާ ކޮމިޝަނުން ބައްދަލުކޮށްފި\nމޯލްޑިވްސް ބްރޯޑްކާސްޓިންގ ކޮމިޝަނުން ބަލާފައިވާ ބައެއް މައްސަލަތަކާއި އަދި ބަލަމުންދާ ބައެއް މައްސަލަތަކާމެދު މަޝްވަރާކޮށް ލަފާހޯދުމުގެ ގޮތުން، މިނިސްޓަރ އޮފް އިސްލާމިކް އެފެއާޒް، ޑރ. އަޙުމަދު ޒާހިރާ އެކު ކޮމިޝަނުން މަޝަވަރާކޮށްފިއެވެ.\nކޮމިޝަނުން ބަލަމުންގެންދާ ބައެއް މައްސަލަތަކަކީ އެ ކަންކަމުގައި ދީނީ ރަޢުޔު ބޭނުންވާ މައްސަލަތައް ކަމުގައި ފާހަގަކުރައްވާ، އެ ކަމުގައި އިސްލާމިކް އެފެއާޒް މިނިސްޓްރީގެ އެއްބާރުލުން ވަރަށް ބޮޑަށް ބޭނުންވާކަމަށް ވިދާޅުވެ، މި ކަމުގައި އެ މިނިސްޓްރީގެ އެހީތެރިކަމާއި އެއްބާރުލުން ދެއްވުމަށް ކޮމިޝަންގެ މެމްބަރުން މި ބައްދަލުވުމުގައި އެދިވަޑައިގެންނެވިއެވެ.\nއަދި ދެ މުއައްސަސާ ގުޅިގެން ކުރެވިދާނެ ގިނަ މަސައްކަތްތަކަކާ ގުޅޭގޮތުންވެސް މި ބައްދަލުވުމުގައި، ކޮމިޝަންގެ މެމްބަރުން އިސްލާމިކް އެފެއާޒް މިނިސްޓަރާއެކު ވަރަށް ފުޅާ ދާއިރާއެއްގައި މަޝްވަރާކުރެއްވިއެވެ.\nމި ބައްދަލުވުމުގައި ވާހަކަފުޅު ދައްކަވަމުން އިސްލާމިކް އެފެއާޒް މިނިސްޓަރ ޑރ އަޙްމަދު ޒާހިރު، ދެ މުއައްސަސާއިން އެކި މަސައްކަތްތަކުގައި ދެމުންދާ ފުރިހަމަ އެއްބާރުންލުން ފާހަގަކުރައްވައި އަދި މުސްތަޤުބަލުގައި ވެސް މި ގުޅުން މި ގޮތުގައި ކުރިއަށްދާނެކަމަށް ވިދާޅުވިއެވެ. އަދި މިއަދުގެ މި ބައްދަލުވުމުގައި ކޮމިޝަނުން އެދިފައިވާ ކަންކަމުގައި އެ މިނިސްޓްރީން ވެދެއްވެން އޮތް ހުރިހާ އެހީތެރިކަމެއް ދެއްވާނެކަމަށް ވެސް ވިދާޅުވިއެވެ.\nކޮމިޝަންގެ ފަރާތުން މި ބައްދަލުވުމުގައި ބައިވެރިވެވަޑައިގަތީ، ކޮމިޝަންގެ ނައިބު ރައީސް އަޙްމަދު ގައިސްއާއި، ކޮމިޝަނަރ އާމިނަތު ސަރާހަތު ޢިއްޒަތާއި، ކޮމިޝަނަރ އަމްޖަދު ވަޙީދާއި، ކޮމިޝަނަރ ޢަލީ ޔޫސުފް އަދި ސެކްރެޓަރީ ޖެނެރަލް މުޙައްމަދު ނާސިހެވެ.


Covid-19: Lonu Beynun Kohgen Virus Maraalevey Mask Eh Hadhanee - Vaguthu\nކޮވިޑް-19: ލޮނު ބޭނުންކޮށްގެން ވައިރަސް މަރާލެވޭ މާސްކެއް ހަދަނީ\nދުނިޔޭގެ ގިނަ ބައެއްގެ ސަމާލުކަން ހުއްޓިފައިވާ ކޮވިޑް-19 ޖެހުނު މީހުންގެ އަދަދު އަށް ލައްކައާ ގާތް ކުރަނީއެވެ. މިހާތަނަށް ފަރުވާއެއް ހޯދިފައި ނެތް ބަލީގައި 37000 އަށް ވުރެ ގިނަ މީހުން މަރުވެއްޖެއެވެ. އަދި 160،000 މީހުންނަށް ޝިފާ ލިބުނު އިރު، ބަލި ޖެހުނު 29،000 އަށް ވުރެ ގިނަ މީހުން ދަނީ މަރާ ހަނގުރާމަ ކުރަމުންނެވެ. މި ބައްޔަށް ފަރުވާއެއް ހޯދުމުގެ މަސައްކަތް އެކިއެކި ގައުމުތަކާއި ސިއްހީ އިދާރާތަކުން ކެނޑިނޭޅި މަސައްކަތް ކުރަމުން ދިޔަ ނަމަވެސް އަދި އަލިމަގެއް ނުފެނެއެވެ.\nއެކަމަކު އެ ބައްޔަށް ވެކްސިންއެއް އުފެއްދުމުގެ އިތުރުން އެ ބަލި ނުޖެހި ސަލާމަތް ވާނެ ކިރިޔާވެސް ގޮތެއް އޮތިއްޔާ އެ ގޮތެއް ހޯދަން ސިއްހީ ތަޖުރިބާކާރުން ދަނީ މަސައްކަތްކުރަމުންނެވެ. ކޯވިޑް-19 އާ ގުޅިގެން މިލިއަނުން ޚަރަދުކޮށްގެން އެތައް ތަހުލީލުތައް ކުރިޔަސް، އަދި ކުރިއެރުމެއް ނުފެނެއެވެ.\nމި ބަލިން ރައްކާތެރިވުމަށް މިއަދު ކޮންމެ މީހަކު ވެސް ބޭނުން ކުރާ އެކައްޗަކީ މާސްކެވެ. އެއީ ސިއްހީ އެހީތެރިންނާއި ބަލި ޖެހޭ މީހުންނަށް ކޮންމެހެން ބޭނުންތެރި އެއްޗެކެވެ.\nޚާއްސަކޮށް މި ބަލީގެ ނުރައްކާ ބޮޑަށް އޮންނަ މީހުން ކަމަށްވާ ދާއިމީ ބަލިތަކަށް ބޭސް ކުރާ މީހުންނާއި، ފުއްޕާމޭގެ ބަލިތައް ހުންނަ މީހުންނާއި އުމުރުން ދުވަސްވީ މީހުން އަދި ކުޑަކުދިންނަށް މާސްކަކީ ވަރަށް މުހިއްމު އެއްޗެކެވެ. ތަޖުރިބާކާރުން ފާހަގަކުރާ ކަމަކީ މާސްކް އަޅަނީ ބަލިން ސަލާމަތްވުމަށް ކަމުގައިވީ ނަމަވެސް މާސްކްގެ ޒަރީއާއިން އެ ބަލިން ސަލާމަތްވެވެނީ ވަކި މިންވަރަކަށް ކަމެެވެ.\nކެނެޑާގެ އަލްބާޓާ ޔުނިވާސިޓީގައި މިހާރު ދަނީ ލޮނު ބޭނުންކޮށްގެން ކޮރޯނާ ވައިރަސް މަރާލެވޭނެ ފަދަ މާސްކެއް ހެދުމުގެ މަސައްކަތް ކުރަމުންނެވެ.\nކެނެޑާގެ އެލްބާޓާ ޔުނިވަސިޓީގެ ބަޔޯމެޑިކަލް އިންޖީނަރު ހަޔޯ ޖިކް ޗޯއީ ވިދާޅުވީ މިހާރު ބޭނުން ކުރާ ސާޖިކަލް މާސްކްތަކަކީ ބަލިން ރައްކާތެރިވުމަށް ވަކި މިންވަރަކަށް އެހީވާ އެއްޗެއް ކަމަށެވެ.\n"މީހުންނަށް ވިސްނާ ނުލެވޭ ކަމަކީ މިހާރު މި ހުރި މާސްކްތަކަކީ ވަކި ވަަރަކަށް ބަލިން ރައްކާތެރިކޮށްދޭ ތަކެތި ކަން. ސާޖިކަލް މާސްކުން ރައްކާތެރިކޮށް ދޭނެ ބޮޑެތި ވައިރަސްތަކުން. ކުދި ވައިރަސްތައް އެބަ ހުރޭ ޑްރޮޕްލެޓްސް އިން، އެއީ އޭރޮސޮލްސް އަށް ވަދެވޭނެ މާސްކް އެޅިއަސް،" ޗޯއީ ވިދާޅުވިއެވެ.\nމާސްކްތައް ގެންގުޅޭ ގޮތުންވެސް ވައިރަސް އަރާފާނެ ކަމަށް އޭނާ ވިދާޅުވިއެވެ. އެއީ މާސްކްތަކުގައި ވައިރަސް ހޭކި، ގަޑި އިރުތަކަކަށް ދިރި ހުރެދާނެތީ އެއީ ނުރައްކާތެރި ކަމަކަށް ވެދާނެ ކަމަށް ވެސް ޗޯއީ ވިދާޅުވިއެވެ.\n"މޫނުގައި އަތް ނުލާށޭ ބުންޏަސް އެއީ ނޭނގިވެސް ކުރެވޭ ކަމެއް. އެހެންވީމަ މި ބަލިން ސަލާމަތްވާން އަދި އާދައިގެ މާސްކް އެކަނި ހުރުމުން އެންމެ އެކަށީގެން ނުވޭ. ރައްކާތެރިވެވޭނެ. އެކަމަކު ވަކި މިނަކަށް." ޗޯއީ ވިދާޅުވިއެވެ.\nޗޯއީއާ އޭނާގެ ޓީމުން މަސައްކަތް ކުރަނީ ކޯވިޑް-19 އަށް ރައްކާތެރި މާސްކްތަކެއް އުފެއްދުމަށެވެ.\nމީގެ ތިން އަހަރު ކުރިން، 2017 ގައި ޗޯ އާއި އޭނާގެ ޓީމުން ވަނީ ސާޖިކަލް މާސްކްތައް ސޯޑިއަމް ކްލޮރައިޑް ލޮނުންނާއި ރެސްޕިރޭޓާސް ބޭނުންކޮށްގެން ކޯޓްކުރަން (މަތީގައި ފަށަލައެއް ލާން) ދިރާސާއެއްކޮށްފައެވެ. އެ އުސޫލުން އަމަލުކޮށްފި ނަމަ، ކޯވިޑް-19 ޖައްސާ ވައިރަސް މަރާލެވިދާނެ ކަމަށް އެ ދިރާސާގެ ހޯދުންތަކަށް އެނގެއެވެ.\nއެ ދިރާސާއިން ދައްކާ ގޮތުން ވައިރަސް މާސްކްގައި ޖެހުމުން އެ ގޮތަށް ތައްޔާރުކޮށްފައި ހުންނަ މާސްކްތަކުން އެ ވައިރަސް މަރާލާނެއެވެ.\n"ޓެސްޓް ކުރި އިރު، ލޮނު ކޯޓް ކުރި މާސްކްތައް މަސައްކަތް ކުރާ ގޮތް މާ ރަނގަޅުކަން އެނގޭ. އަދި އޭރުން ވައިރަސް އިން ރައްކާތެރިވާ ނިސްބަތް ވެސް މަތިވާ ކަމަށް މިހާތަނަށް ހޯދި ހޯދުންތަކުން އެނގޭ. އިންފްލުއެންޒާ ކަހަލަ އެކި ވައިރަސްތައް ސޯޑިއަމް ކްލޮރައިޑް އަށް އެކްސްޕޯޒް ކުރިތާ 30 މިނިޓްތެރޭ ވައިރަސް ވަނީ ނެތިގެން ގޮސްފައި،" ޕްރޮފެސާ އޮފް ކެމިކަލް އެންޑް މެޓީރިއަލް އިންޖިނިއަރިން ޗޯއީ ވިދާޅުވިއެވެ.\nލޮނުގެ ފަށަލަ އަށް ފިނި ހޫނުމިނުން ބަދަލެއް ނާންނާތީ އެގޮތަށް ކޯޓްކޮށްގެން މާސްކްތައް ހެދުމަކީ މާސްކްތައް ރައްކާތެރިވުމުގެ އިތުރުން، ރައްކާކުރަން ފަސޭހަވެ، އަލުން ބޭނުންކުރަންވެސް މަގުފަހި ކުރުވާނެ ކަމެއް ކަމަށް އޭނާ ވިދާޅުވިއެވެ.\nމި ޕްރޮޑަކްޓް މާކެޓަށް ނެރެން އަދި 18 މަސް ދުވަސް ހޭދަވާނެ ކަމަށް އޭނާ ވިދާޅުވިއެވެ.\nމާޗް 31, 2020 11:33\nކީއްކުރާ ސެނިޓައިޒާ އެއްތަ؟ ލޮނު ބަސްތާއެއްނު ގަންނަންވީ!!!


މެންބަރުންގެ ޚިޔާލު: ރައްޔިތުންގެ ޙައްޤު ނިގުޅައި ގަނެވިފައި!!! – Maldivian Democratic Party\n18 ޑިސެމްބަރު 2010\nމެންބަރުންގެ ޚިޔާލު: ރައްޔިތުންގެ ޙައްޤު ނިގުޅައި ގަނެވިފައި!!!\nދިވެހި ރާއްޖޭގެ ގާނޫނު އަސާސީގެ4ވަނަ މާއްދާ ބައްލަވާ ލައްވާށެވެ. ( ދިވެހި ދައުލަތުގެ އެންމެހާ ބާރުތައް ފެށިގެން އަންނަނީ ރައްޔިތުންގެ ކިބައިންނެވެ. އަދި މިބާރުތައް ދެމިއޮންނާނީ ރައްޔިތުންގެ ކިބައިގައެވެ.) މައް ދިވެހި ބަހުން އެބުނާ އެއްޗެއް ރަނގަޅަށް ސާފުވޭ ދޮގެއްތޯއެވެ.\nމިހާރު އަމަލު ކުރެވެމުންމިދާ ޤާނޫނު އަސާސީ ހަދަމުން ދިޔައިރު ނުވަތަ ނޫޤާނޫނު އަސާސީ އިސްލާހު ކުރެވުނުއިރު އެންމެ ބޮޑަށް އުފެދުނު ސުވާލަކީ ރާއްޖޭގައި އޮންނާނީ ވެރިކަމުގެ ކޮންކަހަލަ ނިޒާމެއްތޯ؟ އުފެދުނު ސުވާލެވެ. އެމްޑިޕީ އިން ބުނަމުން ގެންދިޔައީ ރާއްޖޭގައި އޮންނާން ވާނީ ބަރުލަމާނީ ނިޒާމެއް ކަމުގައެވެ. ނަމަވެސް އެހެން ސިޔާސީ ޕާޓީތަކުން ހަރުއަޑުން ގޮވަމުން ގެންދިޔައީ ރާއްޖޭގައި އޮންނާންވާނީ ” ފުރިހަމަ ރިޔާސީ ނިޒާމެއް ” ކަމުގައެވެ. އަދި އެއިރު ރާއްޖޭގައި އޮތް އެންމެ ބޮޑުޕާޓީއާއި ދީނީ ޖަމާއަތް ތަކުން ” ބަރުލަމާނީ ނިޒާމަކީ ” އިސްލާމްދީނާވެސް ޚިލާފު ނިޒާމެއް ކަމުގައި ރައްޔިތުންނަށް ވިސްނައި ދެމުން ގެންގޮސްފައި ވެއެވެ. މާޒީއަށް ޖެހިލައްވައި ހަނދާން އާކޮށްލައްވާށެވެ. އެނގިވަޑައި ގަންނަވާނެއެވެ.\nބަރުލަމާނި ނިޒާމާ ދެކޮޅަށް ވަކާލާތު ކުރެއްވި ފަރާތްތަކުން އެނިޒާމުގައި ސަރުކާރުގެ ވެރިޔާ ނުވަތަ ބޮޑުވަޒީރު އައްޔަން ކުރެވޭނީ ރައްޔިތުންގެ ފުރިހަމަ ރުހުމާ ނުލައި މަޖްލީހުގައި ތިއްބަވާ މެންބަރުންގެ އެކަނި ރައުޔައް ކަމުގައި ވިދާޅުވަމުން ގެންދެވިއެވެ. އަދި މިގޮތައް އެނިންމާ ނިންމުމަކީ މުޅި ރައްޔިތުންގެ ބަހެއް އޮވެގެން ނިންމާ ނިންމުމަކަށް ނުވާތީ އެކަމަކީ ދެކޮޅު ޖެހޭ ކަމެއް ނޫންކަމުގައި އަޑަށް ބާރުލައި ވިދާޅުވަމުން ގެންދެވިއެވެ. އަދި ހަމަ އެހެންމެ ވަޒީރުން މަޖްލީހުގައި “ތަންއޮތްތާ ފަންއަޅައިގެން” މަސައްކަތް ކުރައްވާން ޖެހުމުން ސަރުކާރުގެ ވުޒާރާތަކުން ރައްޔިތުންނަށް ދޭންޖެހޭ ޚިދުމަތް ތަކަށް ބުރޫ އަރާނެ ކަމުގައި ވިދާޅުވެ ބަރުލަމާނީ ނިޒާމުގެ ގޯސްސިފަތައް ހާމަކުރައްވަމުން ގެންދެވިއެވެ. އަދި “ދެއިރުކާ ބޭހެއްހެން” ބޮޑުވަޒީރު ހޮވާން ޖެހޭނެތީވެ މަލާމަތް ކުރަމުން ގެންދިޔައެވެ.\nސުވާލަކީ މިއަދު ރައްޔިތުންގެ މަޖްލީހުން ނިންމާ ކޮންމެ ނިންމުމަކީ އެބުނާފަދަ (މުޅި ރައްޔިތުންގެ ބަހެއްނެތި ނިންމާ) ނިންމުމެއް ކަމުގައި އެމަޖްލީހުގެ ބޭފުޅުން ދެކިވަޑައި ގަންނަވާބާވައެވެ. އަދި ވަޒީރުން މަޖްލީހުގެ ކޮމެޓީތަކަށް ހާޒިރުކޮށް އަބަދު ހިފަހައްޓަވާންޖެހުނަސް ވުޒާރާތަކުގެ ކިދުމަތަށް ބުރޫ ނާރާނެ ކަމުގައި ދެކިލައްވާބާވައެވެ. މިއަދު އަޑަށް ބާރު ލައްވާފައި ރައްޔިތުންގެ މަޖްލީހުގެ މެންބަރުން އެވިދާޅުވަނީ އެމަޖްލީހުން ނިންމާ ނިންމުންތަކަކީ ސީދާ ރައްޔިތުން ނިންމާ ނިންމުން ކަމުގައެވެ. ޤާނޫނު ހެދުމުގެ އެންމެހާ ބާރުތައް ޤާނޫނު އަސާސީއިން އެމަޖްލީހަށް ދީފައި އޮތްކަމާމެދު އަޅުގަނޑު ދެކޮޅެއް ނުހަދަމެވެ. އެހެނަސް މުޅި ރައްޔިތުންގެ ވޯޓަކުން އިންތިޚާބު ކުރެވޭ ރައީސުލް ޖުމްހޫރިއްޔާއާއި ރާއްޖޭގެ އިދާރީ ދާއިރާއަކުން ލިބިވަޑައި ގަންނަވާ ބައިކުޅަބައި ވޯޓަކައިގެން ހިންދަމާ ލައްވާ ރައްޔިތުންގެ މަޖްލީހުގެ މެންބަރަކާ އަޅާނުކިޔޭނެކަމަށް ބައެއް ބޭފުޅުން އެއްބަސްވެ ވަޑައި ގަންނަވާނެ ދޮގެއްތޯއެވެ.\nކޮންމެއަކަސް ރާއްޖެގައި އޮންނާން ފެންނަ ނިޒާމަކާ މެދު އޭރުގެ މަޖްލީހުގައިވެސް ބަހުސްތައް ދިގުވެ ގޮތެއް ނުނިންމިގެން އެންމެފަހުން އެކަމަށް ބަހެއް ބުނާން ހަވާލުކުރީ އޭރު އަމަލު ކުރެވެމުންދިޔަ ސަތާރައަހަރުގެ ” ފުރިހަމަ” ޤާނޫނު އަސާސީގައިވެސް ދައުލަތުގެ އެންމެހާ ބާރުތަކުގެ ވެރީން ކަމުގައި ބަޔާންކޮށްފައިވާ ދިވެހި ރައްޔިތުންނާއި އެވެ. ރައްޔިތުންގެ ފުރިހަމަ އަޣުލަބިއްޔަތަކުން ބުނެ ކަނޑައަޅާފައި ވަނީ ދިވެހިރާއްޖޭގައި އޮންނާންވާނީ ” ފުރިހަމަ ރިޔާސީނިޒާމެއް” ކަމުގައެވެ. އެހެންކަމުން މިޤާނޫނު އަސާސީގައި އެނޫން ނިޒާމަކަށް ބުރަވާނެ އެއްވެސް މާއްދާއެއް ލިޔެ އަމަލު ކުރާނަމަ އެވެވެނީ ދިވެހި ރައްޔިތުންނަށް ޚިޔާނާތެކޭ މީހަކު ބުނެފާނެ ދޮގެއްތޯއެވެ.\nރާއްޖޭގައި ގާނޫނު އަސާސީ މާނަކުރުމުގެ ބާރު ޤާނޫނު އަސާސީއިން ދީފައިވަނީ ރާއްޖޭގެ ކޯޓުތަކަށެވެ. އަދި އޭގެތެރޭންވެސް އެންމެ ބޮޑު އިޚްތިޔާރެއް ދެވިފައިވަނީ ސްޕްރީމް ކޯޓަށެވެ. އެކޯޓުގެ ނިންމުމަކާ އިދިކޮޅަށް ގޮތެއް ނިންމާނެ ބަޔަކު ކަނޑައަޅަފަކާ ނެތެވެ. އެކަމަކު މުޅި ދައުލަތުގެ އެންމެހާ ބާރުތައް ރައްޔިތުންގެ އަތުގައި ގާއިމްވެ އޮންނާނެއެވެ. ނިގުޅައެއް ނުގަނެވޭނެއެވެ.\nވިއިރު އުފެދޭ ސުވާލަކީ ދައުލަތުގެ ވެރީންނާއި ޚިލާފަށް ހަދާފައިވާ ޤާނޫނު އަސާސީ އަކަށް އަމަލު ކުރެވެނީ ކީއްވެ ބާވައެވެ. ރަނގަޅެވެ. ކޮންމެ މީހަކީ ޤާނޫނު މާނަ ކުރާން އެނގޭ މީހަކަށް ނުވެދާނެއެވެ. އަދި ގާނޫނެއް ފާސްވާއިރު އެގާނޫނެއް އެއޮތީ ރިޔާސީ ނިޒާމުގެ ސިފައެއް އުނިވެފައިކަން އެފާސްކުރާ މީހުންނަށްވެސް ނޭނގިދާނެއެވެ. އެހެން ނަމަވެސްޤާނޫނު އަސާސީގައި ބަޔާންކޮށްފައިވާ ޤާނޫނު އަސާސީ މާނަކުރާ އެންމެ އިސްފަރާތުން ވިދާޅުވާ އެއްޗެއް ޤަބޫލު ކުރާން ޖެހޭނެތާއެވެ.\nޤާނޫނު އަސާސީއާ ޚިލާފު އެއްވެސް އާންމު ޤާނޫނެއް ނެހެދޭނެ ކަމަށާ ޤާނޫނެއްގެ ބަޔެއްވިޔަސް ޤާނޫނު އަސާސީއާ ޚިލާފުވާނަމަ އެޚިލާފުވާ މިންވަރެއް ބާތިލް ވާނެ ކަމުގައި ބުނެއެވެ. އެހެނަސް ދައުލަތުގެ އެންމެހާ ބާރުތަކުގެ ވެރީން ކަމުގައި ޤާނޫނު އަސާސީ އެބުނާ ދިވެހި ރައްޔިތުންގެ ރައުޔާ މުޅީން ޚިލާފަށް ހަދާ ޤާނޫނު އަސާސީގައި ލިޔެފައިވާ މާއްދާތަކުގެ ” ވެލިޑިޓީ” އާއިމެދު ދެކިވަޑައި ގަންނަވަނީ ކިހިނެއްތޯއެވެ. އަދި މިއަދު ހާމަވަމުން މިދަނީ އޭރުގެ ރައްޔިތުންގެ ޚާއްސަ މަޖްލީހުން ފާސްކުރި ފާސްކުރުން ތަކާމެދު ސުވާލު އުފެދޭ ގޮތައް ބައެއް މާއްދާތައްވެސް ލިޔެފައި ވާކަމެވެ.\nމިހާރު މިއަމަލު ކުރެވެމުންދާ ޤާނޫނު އަސާސީ އެކުލަވާލައި ފާސްކުރެވުނީ ކޮންކަހަލަ މާހައުލެއްގައި ކަމާ އަދި އިންތިޤާލީ މަރުހަލާ ނިމިގެން ދިޔައީ ކިހިނެއްކަންވެސް އަޅުގަނޑުމެންނަށް އެނގޭ ދޮގެއްތޯއެވެ. ލައިނުގަނެގެން ވަކި ތާރީޚަކަށް ނިންމާން ތެޅިފޮޅިގަނެގެން ޤާނޫނު އަސާސީ ލިޔެ ފާސްކޮށް ރެޔާދުވާލު ނުނިދައި ތިބެގެން ” ކުރުގަޅުވާލައި ” ނިންމާލި ޤާނޫނު އަސާސީ ތަސްދީގު ކުރެވުނީވެސް މިފަދަ ހާލަތެއްގައެވެ. ރައްޔިތުން އެދުވަހުވެސް ތިބީ އަޑުއަރުވަމުން ގެންދިޔަ ” އެފަދަ ދެވަނައެއްނުވާ ” ޤާނޫނު އަސާސީގެ ” ފޮނިމީރުކަން ” އަވަހަށް ލިބިގަންނާން ކެއްތެރިކަން ކޮޅުންލާފައެވެ. ގިނަބަޔަކު ކެއްތެރި ކަމެއް ނެތި އިންތިޒާރުކުރީ އޭރުއޮތް ޚޮދުމުޚުތާރު ވެރިކަމަށް ބަދަލެއް އަންނާނީ މިޤާނޫނު އަސާސީ ތަސްދީގު ކުރެވިގެން ކަމުގައި ވާތީވެ އެދުވަސް ދުށުމަށެވެ. ކަންވީވެސް އެހެންނެވެ. މިޤާނޫނު އަސާސީގެ ސަބަބުން އެއަނިޔާވެރި ވެރިކަމުގައި ސިއްކަ ޖެހިގެން ދިޔައީއެވެ. ނަމަވެސް ޤާނޫނު އަސާސީގެ ދެފޮޅުވަތް ދޭތެރެއިން ” އައު ޤާނޫނޭ ، ބައު ޤާނޫނޭ ” ކިޔަމުން ކުރީގެ ވެރިމީހާވެސް ” ބިކުރުވެރިއަކަށް” ބަދަލުވެގެން ވެރިކަމަށް ފައިނެގިއެވެ. އެހެނަސް ތަޤްދީރުގެ ނިޔާފުޅު ބަދަލެއް ނުކުރެވުނެވެ. ރޫއަރާފައިވާ ” ބާމޫނަށް ” ދިވެހީން ނޫނެކޭ ބުނެ ސިއްކަ ޖަހައިފިއެވެ.\nދިވެހި ރާއްޖޭގައި މިއަދު އޮންނާން ޖެހޭނީ ޝައްކެއްވެސް ނެތް ގޮތުގައި ” ފުރިހަމަ ރިޔާސީ ” ނިޒާމެކެވެ. މިކަމާ ދެކޮޅަށް ” ފުރިހަމަތޯ ނޫންތޯ” ސުވާލުކޮށް ބަހުސަކަށް ދާން ޖެހޭނެ ކަމަކަށް ނުދެކެމެވެ. އެނޫން ގޮތަކަށް އެއްވެސް ކަމެއްގައި އަމަލު ކުރާނަމަ އެވެވެނީ ރައްޔިތުންނަށް ވެވޭނެ އެންމެބޮޑު ޚިޔާނާތެވެ. މިއަދު ޤާނޫނުއަސާސީ މާނަކުރައްވާ އެންމެ އިސް ފަރާތުން ރާއްޖޭގައި މިއޮތީ ފުރިހަމަ ރިޔާސީ ނިޒާމެއް ނޫނޭ ” މަސްހުންޏޭ، ސަޓަންޏޭ ” ވިދާޅުވާނަމަ އެންމެ އަވަހަށް ކުރައްވާން ޖެހޭނެ ކަމަކީ މަސްހުންޏާ ސަޓަނީގައި ލާރަހަ ފިލުވައި ލައްވައި ” ފުރިހަމަ ރިޔާސީ ނިޒާމަކަށް ” ރާއްޖޭގެ ޤާނޫނު އަސާސީ ބަދަލު ކުރުވުމަށް ބާރު އެޅުއްވުމެވެ. ނޫންނަމަ ޤާނޫނު އަސާސީގައި އެބުނާ ” މަސްހުންޏާ ސަޓަނި ” ހުރިނަމަ އެބައި ވަކިކޮށް ނަގައި އުކާލުމެވެ. ނޫންނަމަ ބުނެވޭނީ ދިވެހި ދައުލަތުގެ އެންމެހާ ބާރުތައް އެބައެއްގެ އަތްމަތީގައިއޮތް ދިވެހި ރައްޔިތުންގެ އެންމެ އަސާސީ ޙައްޤުތައް މިވަނީ ނިގުޅައި ގަނެފައި ކަމުގައެވެ.


މާލެ ސިނަމާލެ ބުރިޖުގެ އެނައުލް އިންސްޕެކްޝަން އަށް ބުރިޖުގެ ހުޅުލެ-މާލެ ލޭން ބަންދުކުރުން\nމާލެ ސިނަމާލެ ބުރިޖު ބޭނުންކުރާތާ 1 އަހަރު ވުމާ ގުޅިގެން ބުރިޖުގެ އެނުއަލް އިންސްޕެކްޝަންއެއް ހެދުމަށްޓަކައި ތިރީގައި މި ދަންނަވާ ގަޑިތަކުގައި ބުރިޖުގެ މާލެ އިން ހުޅުލެއަށް ދާ2ލޭން ބަންދު ކުރުމަށް ވަނީ ހަމަޖެހިފައެވެ. އަދި ބުރިޖު ބަންދުކުރެވޭ ގަޑިތަކުގައި ހުޅުލެ އިން މާލެ އަށް އަންނަ ލޭން ވަގުތީގޮތުން ދެކޮޅަށް ދުއްވާގޮތަށް ބަދަލުކޮށް ހުރިހާ އުޅަނދެއް މި ލޭން އިން ދުއްވާގޮތަށް ވަނީ ހަމަޖެހިފައެވެ.\n- 30 އޮގަސްޓު 2019 ވާ ހުކުރު ދުވަހުގެ ހެނދުނު 08:00 އިން މެންދުރު 14:00 އަށް\n- 31 އޮގަސްޓު 2019 ވާ ހޮނިހިރު ދުވަހުގެ ހެނދުނު 08:00 އިން މެންދުރު 14:00 އަށް\n- 06 ސެޕްޓެމްބަރު 2019 ވާ ހުކުރު ދުވަހުގެ ހެނދުނު 08:00 އިން މެންދުރު 14:00 އަށް\nވީމާ، ބުރިޖު މަތިން ދަތުރުކުރުމަށް މި ގެނެވުނު ބަދަލުތަކާއި އެއްގޮތަށް އަމަލުކުރެއްވުމަށާއި އަދި އެ ސަރަޙައްދުގައި ހަރަކާތްތެރިވާ ޓްރެފިކް ފުލުހުންގެ އިރުޝާދާ އެއްގޮތަށް އަމަލުކުރެއްވުމަށް ދެންނެވީމެވެ. މިފަދަ ކަންކަމުގައި ރައްޔިތުންގެ ފަރާތުން ލިބޭ އެއްބާރުލެއްވުމަށް މިފުރުޞަތުގައި ޝުކުރު ދަންނަވަމެވެ.\nސުންގަޑި: 07 ސެޕްޓެންބަރު 2019 0000\n- މާލެ ސިނަމާލެ ބުރިޖުގެ އެނައުލް އިންސްޕެކްޝަން އަށް ބުރިޖުގެ ހުޅުލެ-މާލެ ލޭން ބަންދުކުރުން


Gaidheen ge interview nugennan engumun court ah\nރާއްޖެޓީވީގެ ދެ އިސްވެރިން\nހުކުމް ތަންފީޒުކުރަމުންދާ މީހުންނާއި ކުށުގެ ތުހުމަތުގައި ހައްޔަރުކޮށްފައި ތިބޭ މީހުންގެ ބަޔާންތަކާއި އިންޓަވިއުތައް ބްރޯޑްކާސްޓް ނުކުރުމަށް ބްރޯޑްކާސްޓިން ކޮމިޝަނުން އެންގި މައްސަލާގައި ރާއްޖެޓީވީ ކޯޓަށް ދާން ނިންމައިފި އެވެ. އެ ސްޓޭޝަނުން ކޯޓަށް މައްސަލަ ހުށަހަޅަނީ ބްރޯޑްކާސްޓިން ކޮމިޝަނުން އިއްޔެ ނެރުނު ސާކިއުލާ ބާތިލުކުރުމަށެވެ.\nއިއްޔެ ހޯމް މިނިސްޓްރީންނާއި ބްރޯޑްކާސްޓިން ކޮމިޝަނުން ވަނީ ގައިދީން ޕްރޮމޯޓްކޮށް ހަބަރުތައް ގެނެސްދޭ މީޑިއާތަކަށް ފިޔަވަޅު އަޅާނެ ކަމުގެ އިންޒާރު ދީފަ އެވެ.\nއެކަމާ ގުޅިގެން ރާއްޖެޓީވީއިން މިއަދު ނެރުނު ބަޔާނެއްގައި ބުނީ ކޮމިޝަނުގެ އެންގުމަކީ ގާނޫނާ ހިލާފު އެންގުމެއް ކަމަށެވެ. އެންގުމަކީ މީޑިއާތަކަށް ބިރު ދެއްކުމުގެ އަމަލެއް ކަމަށެވެ. އެ ކޮމިޝަނަށް ލިބިފައިވާ ގާނޫނީ ބާރުގެ ބޭނުން ނާޖައިޒު ގޮތުގައި ހިފަމުންދާކަން ވަނީ ފާހަގަކޮށްފަ އެވެ.\nބަޔާނުގައި ކޮމިޝަނުން ހަވާލާދީފައިވާ ގަވައިދުގައިވާ ގޮތުން ވެސް ގައިދީއެއްގެ ބަޔާނެއް ނުވަތަ އިންޓަވިއު ގެނެސްގެން ބްރޯޑްކާސްޓަރުން ޒިންމާ އުފުލަން ނުޖެހޭނެ ކަމަށް ރާއްޖެޓީވީއިން ފާހަގަކުރި އެވެ. އަދި ބްރޯޑްކާސްޓްކުރުމުގެ ގާނޫނާއި އަބުރު ރައްކާތެރިކުރުމުގެ ގާނޫނުގައި ވެސް އެފަދަ ކޮންޓެންޓެއް ގެނައުމަށް މަނާކޮށްފައިނުވާކަން ރާއްޖެޓީވީގެ ބަޔާނުގައި ފާހަގަކުރި އެވެ.\n"މިކަންކަން މިހާ ސަރީހަކޮށް އެނގެން އޮތްވާ ކޮމިޝަނުގެ ދެ މެންބަރަކު އިސްވެ ތިއްބަވައިގެން ބައެއް މެންބަރުން މާލޭގައި ނުވެސް ނެތި މިފަދަ ނުރައްކާތެރި ސާކިއުލާއެއް ނެރުމަކީ މިހާރު ވެސް އެ ކޮމިޝަނުން ހަނިކޮށްފައިވާ ނޫސްވެރިކަމުގެ މިނިވަންކަން އިތުރަށް ހަނިވެގެންދިޔަ ކަމެއް،" ރާއްޖެޓީވީއިން ބުންޏެވެ.\nހޯމް މިނިސްޓްރީ އާއި ބްރޮޑްކޮމް އިން މީޑިއާތަކަށް މި ގޮތަށް އިންޒާރު ކުރި އިރު، 13 އަހަރުގެ ޖަލު ހުކުމެއްގައި ހުންނެވި މުހައްމަދު ނަޝީދު ގެންދަވަނީ އެމްޑީޕީގެ ރިޔާސީ ޕްރައިމަރީގައި ވާދަކޮށް، "ޖަޒީރާ ރައީސް"ގެ ނަމުގައި މުޅި ރާއްޖޭގައި ކެމްޕޭނެއް ވަނީ ހިންގާފަ އެވެ. ގައިދީން ބައިވެރިކޮށްގެން ސިޔާސީ ކެމްޕެއިން ނުހިންގުމަށާއި ރިޔާސީ ޕްރައިމަރީ ނުބޭއްވުމަށް އިލެކްޝަންސް ކޮމިޝަނުން ވަނީ އެމްޑީޕީއަށް އަންގައިފަ އެވެ.


SME Bank ge hiyaanathuge amaleh ulheynama portal ah hushahalhaa: Fayyaz\nމިނިސްޓަރ ފައްޔާޒު އިސްމާއީލް\nއެސްއެމްއީ ބޭންކްގެ މުއާމާލަތްތަކުގައި ކޮރަޕްޝަން އުޅޭ ކަމަށް ތުހުމަތުވާ ނަމަ، ވިސުލްބްލޯވާ ޕޯޓަލަށް މައްސަލަ ހުށަހަޅަން އިކޮނޮމިކް މިނިސްޓަރު ފައްޔާޒު އިސްމާއީލް އެދި ވަޑައިގެންފި އެވެ.\n-- މި ސަރުކާރުގެ ފުރަތަމަ 100 ދުވަހުގެ ތެރޭގައި ވަނީ ވިސުލްބްލޯވާ ޕޯޓަލްއެއް ގާއިމްކޮށްފަ އެވެ.\nކުދި އަދި މެދު ފަންތީގެ ވިޔަފާރިތަކަށް މާލީ އެހީތެރިކަމާއި ކުޑަ އިންޓްރެސްޓް ރޭޓެއްގައި ލޯނު ދޫކުރުމަށް މި ސަރުކާރުން ގާއިމުކޮށްފައިވާ އެސްއެމްއީ ބޭންކުން ލޯނު ދޫކުރުމުގައި ކޮރަޕްޝަންގެ މުއާމަލާތްތަކެއް ހިމެނޭ ކަމަށް ތުހުމަތުކޮށް އާންމު މީހަކު ރޭ މިނިސްޓަރު ފަޔާޒް ޓެގްކޮށް ޓްވީޓެއް ކުރި އެވެ\nއެ މީހާ ބުނެފައި ވަނީ އެސްއެމްއީ ބޭންކްގެ ލޯނަށް ޝަރުތު ފުރިހަމަ ވަނީ ނަގާ ލޯނުން ބުނާ އަދަދެއްގެ "ކަޓެއް" ދޭން އެއްބަސްވާނަމަ ކަމަށް އަޑު އިވޭ ކަމަށެވެ. އަދި ރައީސް އިބްރާހިމް މުހައްމަދު ސޯލިހްގެ ސަރުކާރުން ގެންގުޅޭ "ޒީރޯ ޓޮލެރެންސް ޓް ކޮރަޕްޝަން" ގެ ސިޔާސަތާއެކު މި ކަމާ ދެކޮޅަށް އަޅާނީ ކޮން ފިޔަވަޅެއްތޯ އޭނާ ސުވާލުކޮށްފައި ވެއެވެ.\nއޭނާއަށް ޖަވާބު ދެއްވަމުން މިނިސްޓަރު ފައްޔާޒު ކުރެއްވި ޓްވީޓްގައި ވިދާޅުވީ "ވިސުލްބްލޯވާ ޕޯޓަލް" އަށް ކާކުކަން ނޭނގޭ ގޮތަށް މައްސަލަ ހުށަހަޅައިގެން ކުރިއަށް ގެންދެވޭނެ ކަމަށެވެ. އަދި އިވޭ އަޑު އެއީ ގަބޫލު ކުރެވޭ އަޑެއް ކަމަށް ވަނީނަމަ ތަފުސީލާއެކު ސޯޝަލް މީޑިއާގައި ހާމަކުރުމުން ވެސް ރަނގަޅު ވާނެ ކަމަށެވެ.\nމި ސަރުކާރުން ކޮރަޕްޝަންގެ މައްސަލަތަކަށް ގެންގުޅޭނީ "ޒީރޯ ޓޮލެރެންސް ޓް ކޮރަޕްޝަން" ކަމަށް ރައީސް ސޯލިހް ވަނީ މީގެ ކުރިން ވިދާޅުވެފަ އެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް ހިޔާނާތް + އެސްއެމްއީ ބޭންކް\nލޯނުތައް ފަސްކޮށްދިނުމަށް އަންނަ މަހު ހުށައެޅޭނެ


ޔޫރޯ 2020: ވޭލްސް ބަލިކޮށް ޑެންމާކް ކުއާޓަރ ފައިނަލަށް - Voice of Meedhoo Voice of Meedhoo\nޔޫރޯ 2020: ވޭލްސް ބަލިކޮށް ޑެންމާކް ...\nޔޫރޯ 2020 ގެ ރައުންޑް އޮފް 16 ގެ ފުރަތަމަ މެޗް ކާމިޔާބުކޮށް ޑެންމާކް ކުއާޓާފައިނަލަށް ދަތުރު ކޮށްފިއެވެ.\nނެދަލެންޑްސްގެ އެމްސްޓަޑަމް އެރީނާގައި ކުޅުނު މި މެޗު ޑެންމާކު ކާމިޔާބުކުރީ ވޭލްސްއާއި ބައްދަލުކޮށް 0-4 ގެ ނަތީޖާ އަކުންނެވެ.\nމިމެޗުގައި ޑެންމާކުން ޖެހި ހަތަރު ލަނޑުގެ ތެރެއިން ދެލަނޑު އެޓީމަށް ކާމިޔާބުކޮށްދިނީ ކެސްޕާ ޑޮލްބާގެވެ. މިގޮތުން ފުރަތަމަ ލަނޑު މެޗްގެ 27 ވަނަ މިނިޓްގައި ކާމިޔާބުކޮށްދީފައިވާއިރު ދެވަނަ ލަނޑު އޭނާ ކާމިޔާބުކޮށްދީފައިވަނީ ދެވަނަ ހާފްގެ3ވަނަ މިނިޓްގައެވެ.\nޑެންމާކުން މިމެޗްގައި ޖެހި ތިންވަނަ ލަނޑު މެޗުގެ ފުރިހަމަވަގުތު ހަމަވާން ދެ މިނެޓަށްވެފައި ވަނިކޮށް ކާމިޔާބު ކޮށްދިނީ ޖޯކިމް މެއިލެ އެވެ.\nމި ލަނޑު ޑެންމާކުން ޖެހިތާ ދެމިނެޓު ފަހުން ވޭލްސްގެ ހެރީ ވިލްސަން އަށް ރެފްރީ ވަނީ ސީދާ ރަތްކާޑެއް ދައްކާފައެވެ. ވިލްސަން އަށް ރެފްރީ ރަތްކާޑު ދެއްކީ ޑެންމާކުގެ ތިންވަނަ ލަނޑު ޖެހި މެއިލެ އަށް ކުރި ފައުލަކާއި ގުޅިގެންނެވެ.\nޑެންމާކުން މިމެޗްގައި ޖެހި4ވަނަ ލަނޑު ކާމިޔާބުކުރީ މެޗުގެ ފުރިހަމަވަގުތު ހަމަވެ ދެއްކި އިތުރު ވަގުތުގެ ހަތަރުވަނަ މިނެޓުގައެވެ. މި ލަނޑު އެޓީމަށް ކާމިޔާބު ކޮށްދިނީ އުންމީދީ ފޯވާޑް މާޓިން ބްރެއިތްވެއިޓެވެ.\nކުއާޓަރ ފައިނަލުގައި ޑެންމާކް ކުޅެންޖެހޭނީ ރައުންޑް އޮފް 16 ގައި މިމަހުގެ 27 ވަނަ ދުވަހު ނެދަލެންޑްސް އާއި ޗެކް ރިޕަބްލިކުން ބައްދަލުކުރާ މެޗުން މޮޅުވާ ޓީމަކާއި ދެކޮޅަށެވެ.


Villimale gai hadhaa vaguthee marketuge golhithkah kurimathilumuge...\nވިޔަފާރި - ވަގުތީ މާރުކޭޓު\nވިލިމާލޭގައި ހަދާ ވަގުތީ މާރުކޭޓުގެ ގޮޅިތަކަށް ކުރިމަތިލުމުގެ ފުރުސަތު ހުޅުވާލައިފި\nވިލިމާލޭ މާރުކޭޓުން ދޫކުރަން ހަމަޖެހިފައިވަނީ 20 ގޮޅި\nކުރިމަތިލެވެނީ ވިލިމާލޭ ރަށްވެހިންނަށް އެކަނި\nކ. މާލެ 12 މެއި 2019 | އާދީއްތަ 23:42 3,627\nމާލޭ ލޯކަލް މާރުކޭޓޫ ސަރަހައްދު - ޝުއައިބް މުހައްމަދު އިގްބާލް\nރޯދަ މަހާއި ގުޅިގެން ވިލިމާލޭގައި ހަދާ ވަގުތީ މާރުކޭޓުގެ ގޮޅިތަކަށް ކުރިމަތިލުމުގެ ފުރުސަތު ހުޅުވާލައިފިއެވެ.\nމާލޭ ސީޓީ ކައުންސިލުން ކޮށްފައިވާ އިއުލާނެއްގައި ބުނެފައިވަނީ ވިލިމާލޭ ވަގުތީ މާރުކޭޓުން 20 ގޮޅި ދޫކުރުމަށް ހަމަޖެހިފައިވާ ކަމަށެވެ. ވިލިމާލޭގައި ހަދާ ވަގުތީ މާރުކޭޓުގެ ގޮޅިތައް ދޫކުރާނީ ވިލިމާލޭ ރަށްވެހިންނަށް ކަމަށް ވެސް ކައުންސިލްގެ އިއުލާނުގައި ބުނެފައިވެއެވެ. ގޮޅިއަށް އެދި ފޯމު ހުށައެޅުމުގެ ސުންގަޑިއަކީ 13 މޭ 2019 ވަނަ ދުވަހުގެ 12:00 އެވެ.\nމާލޭ ސިޓީ ކައުންސިލުން އިސް ނަގައިގެން ވިލިމާލޭގައި ވަގުތީ މާރުކޭޓެއް ގާއިމްކުރަން ނިންމީ، އެ ރަށުގައި ދިރިއުޅޭ ރައްޔިތުންނަށް މި ރޯދަ މަހު ތާޒާމޭވާއާއި ތަރުކާރީގެ ބާވަތްތައް ފަސޭހަކަމާއެކު ލިބޭނެ މަގު ފަހިކޮށް ދިނުމަށެވެ. އަދި މާލެ ސިޓީގެ މޭޔަރ ޝިފާ މުހައްމަދު ކުރެއްވި ޓްވީޓެއްގައި ވިދާޅުވީ، މާރުކޭޓުތަކުގެ ސަބަބުން ދިވެހި ދަނޑުވެރިންނަށް ދިވެހި އުފެއްދުންތައް ވިއްކުމުގެ އިތުރުފުރުސަތުތަކެއް ލިބިގެންދާނެ ކަމަށެވެ.\nWest park sarahahahdhuge local Marketaai villigileege marketves iulaan koh roadhamahah dhanduverinah local thakethi vihkumah ithurufurusaththah hulhuvaalani @FishAgri @EconDevMv @MaleCitymv .Shukuriyaa market committee #TeamAHBB pic.twitter.com/qbD9Fj0DOC\n— Shifa Mohammed (@etna295) May 11, 2019\nވިލިމާލޭގެ އިތުރުން މާލޭގެ ވެސްޓްޕާކް ސަރަހައްދުގައި ވެސް ވަގުތީ މާރުކޭޓެއް ގާއިމްކޮށްފައިވާ އިރު، ވެސްޓް ޕާކުގައި ހުންނަ ވަގުތީ މާރުކޭޓުން 32 ގޮޅި ދޫކުރުމަށް ހަމަޖެހިފައިވެއެވެ.


Dhivehi premier league ge club thakuge haalathu kanboduvaan jehey minvarah - Vaguthu\nޕްރިމިއާ ލީގު ކްލަބުތަކުގެ ހާލަތު ކަންބޮޑުވާން ޖެހޭ މިންވަރަށް\nތިމަރަފުއްޓާއި އީގަލްސް ކުޅުނު މެޗުގެ ތެރެއިން --- ފޮޓޯ/ އެފްއޭއެމް\nދިވެހި ޕްރިމިއާ ލީގަކީ ރާއްޖޭގެ އެންމެ ބޮޑު ލީގެވެ. އަތޮޅު ތެރެއިންނާއި މާލޭގެ އެންމެ ވަރުގަދަ ކްލަބުތައް ވާދަކުރާ ލީގެވެ.\nމިއަހަރުވެސް ޕްރިމިއާ ލީގުގައި 10 ޓީމު ވާދަކުރާ އިރު، އޭގެ ތެރެއިން ހަތަރު ޓީމަކީ މިނިވަން ޗެމްޕިއަންޝިޕްއިން ޕްރިމިއާ ލީގަށް ކޮލިފައިވި ޓީމުތަކެވެ. އަނެއް ހަ ޓީމަކީ މާލޭ ލީގުން ކޮލިފައިވި ހަ ޓީމެވެ. ފުރަތަމަ ބުރުގައި 10 ޓީމު ވާދަކުރި ނަމަވެސް، ދެވަނަ ބުރުގައި ލީގުގައި ވާދަކުރާނީ އަށް ޓީމެވެ. ފުރަތަމަ ބުރު ނިމޭ އިރު، އެންމެ ފުލުގައި އޮންނަ ދެ ޓީމު ރެލިގޭޓް ވާނެއެވެ.\nޕްރިމިއާ ލީގު ފެށިތާ އަދި މާ ގިނަ ދުވަހެއް ނުވެއެވެ. ހަވަނަ ހަފްތާގެ ކުޅުން ކުރިއަށްދާ އިރު، ކްލަބުތަކަށް މިހާރުވެސް އެތަކެއް މައްސަލަތަކެއް ދަނީ ކުރިމަތިވަމުންނެވެ. ހާއްސަކޮށް އަތޮޅުތަކުގެ ޓީމުތަކަށް ޕްރިމިއާ ލީގުގައިި ކުޅުން ތަކުލީފަކަށް ވެއްޖެއެވެ. އެ ޓީމުތަކުގެ ހާލަތު އެންމެ ބޮޑަށް އެނގިގެންދަނީ ތަފާތު ބޮޑު ނަތީޖާތަކުންނެވެ.\nއެފްއޭއެމް މެދުވެރިވެ، ލީގު ފެށުމުގެ ކުރިން ކްލަބުތަކާ ރާއްޖޭގެ ކުންފުނިތަކާ ދެމެދު އެއްބަސްވުމެއް ވެވެއެވެ. އެއީ ކޮންމެ ޓީމަކަށްވެސް، ރާއްޖޭގެ ސަރުކާރު ހިއްސާވާ ކުންފުންޏެއް މެދުވެރިކޮށް ފައިސާގެ އިނާޔަތެއް ދިނުމަށެވެ. މިއީ އެގޮތަށް އެކަން ހިނގާތާ ދެވަނަ އަހަރެވެ. އެހެން ނަމަވެސް، މިއަހަރު އެ ކުންފުނިތަކުން ކްލަބަށް ދޭން ޖެހޭ ފައިސާ އެންމެ އެކަށީގެންވާ ގޮތެއްގައި ދިންތަކެއް ނުފެނެއެވެ.\nތިމަރަފުށިން ރޭ ކުޅުނު މެޗުގައި ކްލަބު އީގަލްސް އަތުން ބަލިވީ 9-0ގެ ނަތީޖާއަކުންނެވެ. ތިމަރަފުށީ ޓީމުގެ ސްކޮޑުގައި ކިރިޔާ 11 ކުޅުންތެރިން ހަމަވީއެވެ. ގޯލްކީޕަރަށް އަނިޔާވެ، ބަދަލުކުރަން ގޯލްކީޕަރެއް ނެތުމުން ގޯލަށް އަރަން ޖެހުނީ ފުރަތަމަ 11ގައި ކުޅުމުންދިޔަ ކުޅުންތެރިއެކެވެ. އެވެސް ކްލަބު އީގަލްސްގެ ބަދަލު ގޯލްކީޕަރު ޖާޒީގައެވެ.\n"މުބާރާތުގައި ބައިވެރިވީ ޓާގެޓްތަކަކާއެކު. އެކަމަކު ފުލްޓީމުގެ އެތައް ކުޅުންތެރިންނެއް ނުލާ މި ކުޅެންޖެހެނީ. ފަހުން ފެށިފަހުން. ހަމަ އެއް ވާހަކައެއް ދައްކަން މި ޖެހެނީ. ފައިސާގެ ދަތިކަން ހުރީ. މީކީ އާދައިގެ މުބާރާތެއް ނޫން. ޕްރިމިއާ ލީގު ކިޔާފަ މި ބާއްވަނީވެސް. ރަށްރަށުން ޓީމުތައް ގެނެސްގެން މި ކުޅެނީ، އަޅުގަނޑުމެން މިއުޅެނީ ކުއްޖަކު އިންޖަރީވީމަ އެކުދިންގެ މެޑިކަލް ކަންތައްވެސް ހަމަނުޖެއްސިގެން. ލީގުގެ ނަން ބޮޑު، ވަރަށް ރީތި،" ތިމަރަފުށީ ޓީމުގެ އޮފިޝަލަކު ބުންޏެވެ.\nތިމަރަފުށީ އޮފިޝަލު ބުނެފައި ވަނީ ޕްރިމިއާ ލީގުގައި ކުޅުމަށް އައީ ސްޕޮންސާޝިޕް އެގްރީމަންޓްގެ ދަށުން 1.5 މިލިއަން ރުފިޔާ ދޭނެ ކަމަށް ބުނެގެން ނަމަވެސް، އަދި ލިބުނީ އެންމެ ލައްކައެއް ކަމަށެވެ.\n"މިއަދު ގޯލްކީޕަރަށް އަނިޔާވެގެން ކުޅުންތެރިޔަކު އަރަން ޖެހުނީ. އޭނާއަށް ބޭސްކުރާނެ ވަރުވެސް ނެތް. ޓީމަށް 11 ކުޅުންތެރިން ފޯނުން ގުޅައިގެންވެސް ނުގެނެވިގެން މިއުޅެނީ. ހަމަކޮށްލަން. ބައެއް ކުޅުންތެރިން އެބަ އާދޭ މެޗު ފެށުން ހަތަރު މިނެޓަށްވީމަ. އަޅުގަނޑުމެންނަކީ މާ ފޯރާ ބައެއް ނޫން. ރަށު ކައުންސިލްވެސް އެއްބާރުލުން އޮތީމަ، އަމިއްލަ ޖީބުން މިހާރު މި ވަރުވެސް މިކުރަނީ،" ތިމަރަފުށީ ޓީމުން ބުންޏެވެ.\nތިމަރަފުއްޓަށް ފައިސާ ދިނުމަށް އެފްއޭއެމްއާ އެއްބަސްވެފައިވާ ކުންފުންޏަކީ މިފްކޯއެވެ. އެފްއޭއެމްގެ ޖެނެރަލް ސެކްރެޓަރީ ހުސައިން ޖަވާޒު "ވަގުތު"އަށް ވިދާޅުވީ ސަރުކާރުގެ ތެރެއިން ޓްރާންސިޝަން ދުވަސްކޮޅެއް އައުމާއެކު މިފްކޯއިން ފައިސާ ދިނުމުގައި ދަތިތަކެއް އުޅޭ ކަމަށެވެ. އެހެން ނަމަވެސް އެފްއޭއެމްއިންވެސް އަދި މިފްކޯއިންވެސް ތިމަރަފުށީ ޓީމަށް ބޭނުންވާ ފައިސާ ހޯދުމުގެ މަސައްކަތް މިހާރު ކުރަމުންދާ ކަމަށްވެސް ޖަވާ ވިދާޅުވިއެވެ.\nދިވެހި ޕްރިމިއާ ލީގުގައި ނުކުންނަ ތަފާތު ބޮޑު ނަތީޖާތަކާއެކު، ފޯރި ވަނީ ވަރަށް ބޮޑަށް ކުޑަވެފައެވެ. ނިއުއިން މި ހަފްތާގެ ފުރަތަމަ މެޗުގައި ބ. ފެހެންދޫ ކޮޅަށް 11 ގޯލް ޖަހާފައިވާ އިރު، އެޓީމުންވެސް ބުނީ ފައިސާގެ ދަތިކަމާ، ދަތުރުކުރުމުގެ ދަތިތަކެއްވެސް ޓީމަށް ދިމާވި ކަމަށެވެ.\nޓީމުތަކުގެ މައްސަލަތަކަށް އެނގުންވެގެން ދިޔައީ ސާފް ޗެމްޕިއަންޝިޕަށް ދެ މަހެއްހާ ދުވަހަށް ލީގު މެދު ކަނޑާލުމަށްފަހުގައެވެ. އޭގެ ފަހުން މާލޭ ލީގުގެ ބައެއް ކްލަބުތަކަށްވެސް މާލީ ދަތިކަން ދަނީ ކުރިމަތިވަމުންނެވެ. ރޭގެ މެޗަށްފަހު ވާހަކަ ދައްކަމުން އީގަލްސްގެ ކޯޗު މުހައްމަދު ޝިޔާޒް (މޯހަން) ބުނީ ލީގުގެ ފޯރި ކެނޑި، ކްލަބުތަކަށް ދިމާވާ މާލީ ހާލަތުގެ ދަތިކަމުގެ އެންމެ ބޮޑު ރޯލެއް ކުޅެނީ ސީޒަން ދިގު ލައިގެން ދިއުން ކަމަށެވެ.\n"މިދިޔަ އަހަރުން ފެށިގެންވެސް ދައްކަމުން އައި ވާހަކައެއް، މި ގޮތަކަށް ޕްރިމިއާ ލީގު ކުރިއަށް ގެންގޮސްގެން އެއްވެސްކަހަލަ އޮށްޓަރުހުރި ނަތީޖާއެއް ނުނުކުންނާނެ ކަމުގެ ވާހަކަ. މިދިޔަ އަހަރު ތަންކޮޅެއް ރަނގަޅަށް މަސައްކަތް ކުރި. މިއަހަރު ރަށްރަށުން އައި ޓީމުތައް މާ ހާލު ބޮޑުކޮށް މިދަނީ. މާލޭ ޓީމުތައްވެސް ހާލު ބޮޑުކޮށް މިދަނީ. މިއީ ވަރަށް ކަންބޮޑުވާން ޖެހޭ ކަމެއް. މިހާރުއްސުރެވެސް އުޅެގެން، މި ސީޒަން ރަނގަޅު ގޮތެއްގައި ނިންމާލަން މަސައްކަތްތަކެއް ކުރަން އެބަޖެހޭ. ފުޓުބޯޅަ ފޫހިވެގެންދާ ދަނޑިވަޅެއްގައި މިކަހަލަ ކަންތައްތައް ދިމާވުމަކީ މީހުނަށް މާޔޫސްކަން ގެނުވާނެ ކަމެއް. އަދިވެސް ހައްލު ގެނެވޭތޯ މަސައްކަތް ކުރަން ޖެހޭ،" މޯހަން ބުންޏެވެ.\nމޯހަން ބުނީ މަޝްވަރާ ކޮށްގެން ނަމަވެސް، މިހާރު އޮތް އެންމެ ފަހި ގޮތެއް ހޯދަން ޖެހޭ ކަމަށާއި، ކުރިއަށް އޮތްތަނުގައި ލީގު ސްޓްރަކްޗާއަށް ބަދަލުވެސް ގެންނަން ޖެހޭ ކަމަށެވެ. ސީޒަން ދިގުލައިގެން ދާ އެއް ސަބަބަކީ މާލޭ ލީގު ކުޅުން ކަމަށާއި، އެ މުބާރާތަކީ ބޭކާރު މުބާރާތެއް ކަމަށް ކުރިންސުރެ ކިޔަމުން އަންނަ ކަމަށްވެސް މޯހަން ބުންޏެވެ.\nމޯހަން ފާހަގަކުރީ އަތޮޅު ތެރޭގެ ގިނަ ޓީމުތަކެއް ލައިގެން ކުޅޭ މުބާރާތެއް، ދިގު ދެމިގެން ދިއުމަކީ އެންމެ އެދެވޭ ނަތީޖާ އޭގެން ނުކުންނާނެ ގޮތެއްތޯ ސުވާލު އުފައްދާފައެވެ.\nރާއްޖޭގެ ފުޓުބޯޅަ ސީޒަންގެ އޮނިގަނޑަށް މިދިޔަ ހަތަރު ވަރަކަށް އަހަރުވެސް ދިޔައީ ބަދަލުތަކެއް އަންނަމުންދެއެވެ. އަތޮޅު ތެރޭގެ ފުޓުބޯޅަ ކުރިއެރުވުމަށް މިނިވަން ޗެމްޕިއަންޝިޕް ކުރިއަށް ގެންދަން ފަށާފައިވާ އިރު، އެ މުބާރާތުން ޓީމުތަށް ދިވެހި ޕްރިމިއާ ލީގުގައި ކުޅެން ފެށީ މިދިޔަ ސީޒަނުން ފެށިގެންނެވެ. ޓީމުތަކަށް މާ ބޮޑު ތަފާތެއް ނުދެއްކުނު ނަމަވެސް، އެ ޓީމުތަކެއް ވިދާލި ބައެއް ކުޅުންތެރިން މިހާރު މާލޭ ލީގުގެ ޓީމުތަކަށްވެސް ކުޅެމުންދެއެވެ. އެހެން ނަމަވެސް، ޓީމުތަކަށް ދިމާވާ މާލީ ހާލަތުގެ ގޮން ޖެހުމާއެކު، މިފަހަރުގެ ޓީމުތަކުން އެންމެ އެދެވޭ ކުޅުންތެރިންވެސް ނުފެންނަކަން ފާހަގަކޮށްލެވެއެވެ.


6 ސެޕްޓެމްބަރު 20170މުހައްމަދު އަކްރަމް\nއެސްޓީއޯއިން ވިއްކަމުން އަންނަ ޕެޓްރޯލާއި ޑީސަލްގެ އަގު ބޮޑުކޮށްފިއެވެ. އެގޮތުން ޕެޓްރޯލް ލީޓަރަކުން 30ލ އަދި ޑީސަލް ލީޓަރަކުން 10ލ ވަނީ ބޮޑު ކޮށްފައެވެ. މި ބަދަލާއިއެކު ކުރިން 8.65ރ ރުފިޔާއަށް ވިއްކަމުންދިޔަ ޕެޓިރޯލް ލީޓަރެއް ދެން ލިބޭނީ 8.95ރ އަށެވެ. އަދި ކުރިން 8.44ރ އަށް ވިއްކި ޑީސަލް ލީޓަރެއް ދެން ގަންނަންލިބޭނީ 8.64ރ އަށެވެ.\nއެސްޓީއޯ އިން ޕެޓްރޯލާއި ޑީސަލް ގަންނަ ސަޕްލަޔަރުންނަށް އެ ބާވަތް ވިއްކާ އަގު މިދިޔަ އޯގަސްޓް މަހު ބޮޑު ކުރި އެވެ. އެގޮތުން އެސްޓީއޯގެދަށުން ހިންގަމުން އަންނަ ސަބްސިޑަރީ ކުންފުނި އެފްއެސްއެމް އިން ސަޕްލަޔަރުންނަށް ވިއްކާ ޑީސަލް ލީޓަރަކުން 43 ލާރި އަދި ޕެޓްރޯލް ލީޓަރަކުން 26 ލާރި ވަނީ ބޮޑުކޮށްފަ އެވެ. އެ ގަދަލާ އެކު ރަށްރަށުގައި އާންމުންނަށް ތެޔޮ ގަންނަން ލިބޭ އަގު ވަނީ ބޮޑުވެފައެވެ.\nތެލުގެ އަގަށް މިއައި ބަލަދަލާއިއެކު ކަރަންޓްގެ އަގަށްވެސް ބަދަލު އަންނާނެކަމަށް ބެލެވެއެވެ. އެއީ 2016 ވަނަ އަހަރުގެ ފެބްރުއަރީ މަހު ކަރަންޓްގެ އަގަށް ބަދަލުގެނެސްފައިވާ ގޮތުން ފެނަކައަށް ޑީސަލް ލިޓަރެއް ގަންނަން ލިބޭއަގު 8ރ އަށް ވުރެ ބޮޑު ވާ ނަމަ އިތުރުވާ ކޮންމެ 10 ލާރިއަކަށް ތިން ލާރި ފިއުލް ސާޗާޖުގެ ގޮތުގައި ނެގުމުގެ ހުއްދަ މޯލްޑިވްސް އެނާޖީ އޮތޯރިޓީން ދީފައިވާތީއެވެ.


Dharifulhu tharubihyathu kurumugai ihumaalu vehjenama!\nދަރިފުޅު ތަރުބިއްޔަތު ކުރުމުގައި އިހުމާލު ވެއްޖެނަމަ!\n“ހެޕީ ބާރތްޑޭ ސްވީޓީ”. “ޖިނާ. އަހަރެންނަށް މިހާރު އެއިޓީން ވެއްޖެ. ހިނގާ މެރީ ކުރަން.” އަށާރަވަނަ އުފަންދުވަހުގެ ތަހުނިޔާގެ ބަސްތަކާއެކު ކައިވެނީގެ ވާހަކަ ދައްކަން ނުފަށާ ޒުވާނުން މިހާރު މަދުވާނެއެވެ. އަށާރަ އަހަރާއި ވިހި އަހަރުގެ ޒުވާނުން ޒަވާޖީ ހަޔާތެއް ފަށަނީ ހަޔާތުގެ ކުރިއަށްހުރި ގިނަ ގޮންޖެހުންތަކާމެދު އެއްވެސް ފިކުރެއް ނެތިއެވެ.\nކައިވެނި ކުރާތާ ނުވަ މަސްހަމަވުމުގެ ކުރިން ނުވަތަ ކައިވެނިކުރާތާ ދެތިން އަހަރުތެރޭ އަލަތު ދަރިފުޅަށް ބަލިވެ އިނދެއެވެ. އެހެނެއްކަމަކު ދެން ނަގަން ހުރި ރާޅުތަކުގެ އުސްމިނަކަށް އެމީހުން ނުވިސްނައެވެ.\nދަރިން ރަނގަޅުގޮތުގައި ތަރުބިއްޔަތު ކުރުމަކީ، ހުނަރެކެވެ. އެއީ އެހެން ދާއިރާތަކުގެ އިލްމު އުނގެނޭހެން އުނގެނެންޖެހޭ އިލްމެއްވެސް މެއެވެ. މިހާރު އެންމެ އާންމުކޮށް އިވޭ އަޑަކީ ޒުވާން އުމުރުގެ ކުދިން ބޮޑެތި ކުށްކުށަށް އަރައިގަންނަ ވާހަކައެވެ. ސްކޫލުތަކުގައި ޖިނާއީ ބޮޑެތި ޖަރީމާތައް ހިންގާވާހަކައެވެ. ސްކޫލުތަކުގައި މުޒާހަރާ ކުރުމާއި މުދައްރިސުންނަށް އިހުތިރާމު ނުކުރާ ވާހަކައެވެ. ކޮންމެވެސް “ބިޓެއް”ގެ މައްސަލައިގައި ގައިގައި ކަޓަރު އަޅަމުންދާ ވާހަކައެވެ. މި ހުރިހާ ކުދިންގެ ވެސް އެވްރެޖް އުމުރަކީ 18 އަހަރާ 25 އަހަރެވެ.\nކޮންމެ މިފަދަ މައްސަލައަކާ ގުޅިގެން ދައުލަތުގެ އެކި މުއްސަސާތަކަށް ފާޑުކިޔުންތައް އަމާޒުވެއެވެ. ޝަރުއީ ކޯޓުތަކަށާއި ފުލުހުންގެ އިތުރުން ހިއުމަންރައިޓްސް ކޮމިޝަންފަދަ ދައުލަތުގެ މުހިއްމު މުއައްސަސާތަކުގެ ބޮލުގައި މިފަދަ ކުށްތަށް ކުރުމާއި ގުޅިގެން އެކި އިލްޒާމްތައް އަޅުވައެވެ. މައިންބަފައިން، ބެލެނިވެރިން، ބަލަދުވެރިންގެ ވާހަކަ އަޑު އިވެނީ މަދު ފަހަރެއްގައެވެ.\n16 އަހަރުގެ ކުއްޖެއް ގެއްލިގެން ސިފައިން ފުޅި އަޅައިގެން މޫދު އަޑިއަށް ފީނަނީއެވެ. ދަރިފުޅު ގެއްލިގެން ފުލުހުންނަށް ރިޕޯޓުކުރެއެވެ. މަސްބާނަން ކަމަށްބުނެ ގެއިން ނުކުންނަ ޒުވާނާގެ ހަބަރެއް ވޭތޯ ބަލާލުމެއް ނެތެވެ. ފުޅި އަޅައިގެން މޫދު އަޑީގައި އަތްފުނާ އަޅާއިރު ދަރިފުޅު އޮންނަނީ އެނދުމަތީގައި ނިދާފައެވެ. ރޭގަނޑު ދަން ގަޑިތަކުގައި ގެއިން ބޭރުގައި އުޅޭ ޅަދަރިން ގެއްލިގެން ފުލުހުންނަށް ރިޕޯޓުކުރަނީ އަނެއް ދުވަހު މެންދުރު ކާން ގެއަށް ނައުމުންނެވެ. މަސްބާނަން ދިޔަ ޒުވާނާގެ ހަބަރު ލިބެނީ ކޮންމެވެސް ރަށްޓެއްސެއްގެ ފަރާތުންނެވެ. މިއީ މިއަދު މިގައުމުގައި ދަރިން ތަރުބިއްޔަތު ކުރާ ގޮތެވެ.\nކާން ދިނީމާ ތުއްތު ދަރިފުޅު ބޮޑުވެ ގައިގައި މަސްޖަހާނެއެވެ. ޔުނީފޯމް އަޅުވާފައި ސްކޫލުގެ ގޭޓްގެ އެތެރެއަށް ފޮނުވާލީމާ ގަޑި ނިމެންދެން ސްކޫލުގައި އިންނާނެވެ. ނިދަން ފޮނުވީމަ ތުއްތު ކުއްޖާ ނިދާނެއެވެ. މިއީ މައިންބަފައިން ދަސްކުރަންޖެހޭ އިލްމެއް ހެއްޔެވެ؟ މިއީ އުނގެނެން ޖެހޭ ހުނަރެއް ހެއްޔެވެ؟ ކިހާ “ސިމްޕަލް” ކަމެއް ހެއްޔެވެ؟ ދަރިން ތަރުބިއްޔަތު ކުރުމަކީ ހުނަރެއް ކަމަށް ސޯޝަލް ސައިންސްގެ ދާއިރާގެ ތަޖުރިބާކާރުން އެއްބަސްވެލައްވައެވެ. އަދި އެއީ އުނގެނެންޖެހޭ އިލްމެއްކަމަށް އެބައިމީހުން ބުނެއެވެ.\nދުނިޔެއަށް ލޯހުޅުވި، އިލްމަށްފަހު ލިބޭ ތަޖުރިބާގެ ކުރިން އުނގުގައި ދެދަރިން ތިބެއެވެ. ތަޖުރިބާ ލިބެނީ އެކުދިން ބޮޑުވެ ކޮންމެވެސް ބޮޑު ކަންތައްގަނޑެއް ޖެހުނީމައެވެ. އެއިރު ތިބެނީ މާމަ ދަރިން ލިބިފައެވެ. އެދުވަހު މުސްކުޅިވެ ދުވަސްވުމުގެ ސަބަބުން ދަރިން އެބައިމީހުން ދައްކާ ވާހަކަ އަޑެއް ނާހައެވެ. މާމަ ދަރިންވެސް ބޮޑުވަނީ ހަމަ މާމަގެ އަސްލު ދަރިން ބޮޑުވި ބީދައިންނެވެ. މިއީ، މިއަދު މި މުޖުތަމައުން ފެންނަމުންދާ ހަގީގަތެވެ. ހޭލުންތެރިކަން ކުޑަ މުޖުތަމައެކެވެ.\nތުއްތު ކުއްޖާ ތަރުބިއްޔަތު ކުރުމުގައި މުހިއްމު ކަންތައްތަކެއް އެކުދިންގެ މައިންބަފައިންނަށް އެނގެންޖެހެއެވެ. އެންމެ ތުއްތު އުމުރުން ފެށިގެން ކުއްޖާއަށް އަންނަ ބަދަލުތައް އެނގެންޖެހެއެވެ. ކަންކަން ދަސްކުރާގޮތާއި، ކަންކަން ދަސްކޮށްދޭންޖެހޭ ދުވަސްވަރު ބެލެނިވެރިންނަށް އެނގެން ޖެހެއެވެ. އުމުރުފުރާ ބަދަލުވަމުންދާ ދުވަސްވަރު އެ އުމުރުފުރާގައި ކުދިންގެ ވިސްނުމަށް އަދި ޖިސްމާނީގޮތުން ހަށިގަނޑަށް އަންނާނެ ބަދަލުތައް ދަސްކުރަންޖެހެއެވެ. ޖިންސީ ހާނިއްކަ، އެކުވެރިންގެ ފަރާތުން އަންނަ ޕްރެޝަރގެ ސަބަބުން ކުއްޖާގެ އުޅުމަށް ބަދަލު އައުމުގެ ފުރުޞަތު އެންމެ ބޮޑު ދުވަސްވަރަކީ ކޮބައިތޯ ބަލަންޖެހެއެވެ. އެކަހެރިވެ ކަންކަމާމެދު ވިސްނާ ކަންކަން ތަޖުރިބާ ކުރަން ބޭނުންވަނީ ކޮން އުމުރުފުރައެއްގައިތޯ ބެލެނިވެރިންނަށް އެނގެންޖެހެއެވެ. އަމިއްލަ ނަފުސަށް އިތުބާރުކުރާ، ކަންކަމުގައި ހެވާއި ނުބައި ވަކިކުރަން އެނގޭ، ކުރިމަތިވާ ކަންކަމުގައި ވިސްނައިގެން ރަނގަޅުގޮތް ހޯދަން އެނގުން ފަދަ ދިރިއުޅުމުގެ ހުނަރުތައް ފުރަތަމަ ދަސްކުރަންޖެހެނީ މައިންބަފައިންނެވެ.\nމައިންބަފައިން ނުވަތަ ބެލެނިވެރިން ދަރިން ތަރުބިއްޔަތު ކުރުމުގައި އިހުމާލު ވެއްޖެނަމަ ދެން އެކުދިންގެ ފަރާތުން މުޖުތަމައަށް ކުރާ ނޭދެވޭ އަސަރުގެ ވާހަކަ އަޑު އިވޭނެއެވެ. ކޮންމެ ދުވަހެއްގެ ނޫހުގެ ފަލަ ސުރުހީ ފަޅުފިލުވާނީ ކުޑަކުދިންނާގުޅޭ ކޮންމެވެސް ހަބަރަކުންނެވެ. މިއީ، މިއަދު މިގައުމުގެ ޒިންމާދާރު މަގާމުތަކުގައި ތިއްބެވި ބޭފުޅުން ވިސްނައި ފިޔަވަޅު އަޅަންޖެހިފައިވާ މުހިއްމު މައްސަލައެކެވެ. ކުށްތަކަށް އަރައިގަތުމުން އެކުށްތަށްކުރި ކުދިން އަތުލައި ފިޔަވަޅު އެޅުމަށްވުރެ ކުށްތަކަށް ކުދިންނަށް އަރައިނުގަނެވޭނެ ފަދަ ގޮތަކަށް މުޖުތަމައު ބައްޓަން ކުރަން މިއަދު މިވަނީ ޖެހިފައެވެ.


Budget Committee Ge Massaikkai Buraasfathi Dhuvahah Nihmman Faaskoffi | Hathaavees\nބަޖެޓު ކޮމެޓީގެ މަސައްކަތް ބުރާސްފަތި ދުވަހަށް ނިންމަން ފާސްކޮށްފި\nއަންނަ އަހަރަށް ލަފާކުރާ ދައުލަތުގެ ބަޖެޓު ދިރާސާކުރާ ބަޖެޓު ކޮމެޓީ: ފޮޓޯ / މަޖިލިސް\nއަންނަ އަހަރަށް ލަފާކޮށް ދައުލަތުން ރައްޔިތުންގެ މަޖިލީހަށް ހުށަހެޅި 34.78 ބިލިއަން ރުފިޔާގެ ބަޖެޓު ދިރާސާ ކުރަމުން އަންނަ ބަޖެޓު ކޮމެޓީގެ މަސައްކަތް ނިންމާ އެ ކޮމެޓީގެ ރިޕޯޓު އަންނަ ހަފްތާގެ ބުރާސްފަތި ދުވަހަށް ނިންމުމަށް ފާސްކޮށްފިއެވެ.\nމިގޮތަށް ހުށަހެޅީ ކޮމެޓީގެ މެންބަރު، އަލިފުށި ދާއިރާގެ މެންބަރު މުހައްމަދު ރަޝީދެވެ. އޭނާގެ ހުށަހެޅުން ފާސްވީ ކޮމެޓީގެ މެންބަރުންގެ އިއްތިފާގުންނެވެ.\nއަންނަ އަހަރަށް ލަފާކުރާ ބަޖެޓު މަޖިލީހަށް މިދިޔަ ހޯމަ ދުވަހު ހުށަހެޅީ ފިނޭންސް މިނިސްޓަރު އިބްރާހީމް އަމީރެވެ.\nއެމަނިކުފާނު ވިދާޅުވީ އަންނަ އަހަރަށް ދައުލަތުން ހުށަހަޅާ ބަޖެޓުގެ ޖުމްލަ އަދަދަކީ 34،787،720،151 (ތިރީސް ހަތަރު ބިލިއަން ހަތް ސަތޭކަ އައްޑިހަ ހަތް މިލިއަން ހަތް ސަތޭކަ ވިހި ހާސް އެއް ސަތޭކަ ފަންސާސް އެއް ރުފިޔާ)އެވެ.\nPrevious ރިވިއު ކޮށްދިނުމަށް ދައުލަތުން އެދުނު ދީބާޖާ މައްސަލައިގެ އަޑުއެހުމެއް މާދަމާ\nNext އިދިކޮޅުގެ ހަރަކާތްތައް އިންތިޒާމްކޮށް ހިންގާނެ ސްޓިއަރިން ކޮމިޓީތަކެއް އިންތިހާބުކޮށްފި


Mohamed Siruhan: މޮޔައީ ކޮންބައެއް؟\nހަވީރުގެ އަޅުކަން ނިމޭހާ އިރުކޮށްފައި އަވަށު މީހުން އެއްކަލަ ގުރޫގެ ޖިފުޑި ކައިރިއަށް މޭވާތަކައިގެން އައެވެ. އަދި ވާހަކަދެއްކުމުގެ އިޒްނައަށް އެދުނެވެ. ގުރޫ ވަރަށް ހިނިތުންވެލާފައި އަވަށު މީހުން ގެނެސް އޭނާގެ ހަތަރު ޑިސައިޕަލްސްގެ ކައިރީ ބައިތިއްބައިފިއެވެ.\nPosted by Mohamed Siruhan at 4:55 AM\nhey this is jibue dho? keep it up man... your writing is superb..\nhama buddhi eh libun dhuwahakun moya ee kaakukan bunedheyynan, (i love national geographic)


Hajj aai umrah ah dhaan fuluhunnah fahivaa MOU gai soikohfi\nހައްޖާއި އުމްރާއަށް ދާން ފުލުހުނަށް ފަހިވާ އެމްއޯޔޫގައި ސޮއިކޮށްފި\nސްކީމް ކުރިއަށްދާނީ މުސާރައިން ކަނޑާ ގޮތަށް\nއާއިލާތަކަށްވެސް ހައްޖާއި އުމްރާގެ ފުރުސަތު ލިބޭ\nހައްޖާއި އުމްރާއަށް ދާން ލުއި ގޮތެއް\nފުލުހުންނާއި ހައްޖު ކޯޕަރޭޝަނުން އެމްއޯޔޫ ބަދަލު ކުރަނީ .-\nހައްޖާއި އުމްރާއަށް ދާން ފުލުހުނަށް ފަހިވާ އެމްއޯޔޫގައި ސޮއިކޮށް ފުލުުހުން ވަޒީފާގައި އިހުލާސްތެރިކަމާއި ހަމަހަމަކަމާ، އަމާނާތްތެރިކަމާއެކު ދެމިތިބުމަށާއި ދިނީ ކަންކަމަށް ސަމާލުވުން މުހިންމު ކަމަށް ކޮމިޝަނާ އޮފް ޕޮލިސް އަހުމަދު އަރީފް މިއަދު ވިދާޅުވެއްޖެ އެވެ.\nފުލުހުނަށް ހައްޖާއި އުމްރާއަށް ދިއުމަށް މަގުފަހި ކުރުމުގެ ގޮތުން ހައްޖު ކޯޕަރޭޝަނާއެކު އެމްއޯޔޫއެއްގައި ސޮއި ކުރަން އިސްކަންދަރު ކޮށީގައި މިއަދު ބޭއްވި ރަސްމިއްޔާތުގައި އަރީފު ވިދާޅުވީ ފުލުހުންގެ ގާނޫނީ ޒިންމާ އަދާކޮށް ފުލުހުންގެ މުއައްސަސާ ހަރުދަނާ ކުރުމުގައި ހައްޖު ކޯޕަރޭޝަނާއެކުވި އެއްބަސްވުމަކީ ފުލުހުންނަށް ލިބިގެން ދިޔަ އިތުރު ހަރުދަނާ ކަމެއް ކަމަށެވެ. އަދި ވިދާޅުވީ ފުލުހުންގެ މުއައްސަސާގައި މި އަހަރަށް ކަނޑައަޅާފައިވާ ކަންކަން ރާވާފައިވާނީ ދީނީ ކަންކަމަށް ސަމާލުވުމުގެ ބައެއް ހިމަނައިގެން ކަމަށެވެ.\n"އިސްލާމަކަށް ވީހިނދު ދެ ދުނިޔޭގެ ރަހުމަތް ހޯދުމަކީ އަޅުގަނޑުމެންގެ މައްޗަށް ވާޖިބު ކަމެއް. އެ މަގުސަދުގައި ބައިވަރު ކަންތައްތައް މިހާރު ވެސް ކުރެވެމުންދޭ،" އަރީފު ވިދާޅުވި އެވެ.\nއޭނާ ވިދާޅުވީ ހައްޖު ކޯޕަރޭޝަނާއެކު ވެވުނު އެއްބަސްވުމުގެ ދަށުން ފުލުހުންގެ އާއިލާގެ މެންބަރުނަށް ވެސް ހައްޖަށް ދިއުމުގެ ފުރުސަތު ލިބިގެންދާނެ ކަމަށެވެ.\n"މި ފެށުނު ކަމުގެ ތެރެއިން މުވައްޒަފެއްގެ އިތުރަށް، އެ މީހަކު ބޭނުންވެއްޖެނަމަ މުސާރަ އިން ކެނޑޭ ގޮތަށް އެ މުވައްޒަފެއްގެ އާއިލާ ވެސް ހައްޖަށް ދިއުމުގެ ފުރުސަތު ލިބޭނެ. އެއީވެސް އިތުރު ކުރިއެރުމެއް،" އަރީފު ވިދާޅުވި އެވެ.\nމި ރަސްމިއްޔާތުގައި ހައްޖު ކޯޕަރޭޝަންގެ މެނޭޖިން ޑިރެކްޓަރު ޔާމީން އިދުރީސް ވިދާޅުވީ ފުލުހުނާއެކުވި އެއްބަސްވުމަކީ އެ ކުންފުންޏަށް ލިބިގެން ދިޔަ ކުރިއެރުމެއް ކަމަށެވެ.\nމޯލްޑިވްސް ޕޮލިސް ސާވިސް މޯލްޑިވްސް ހައްޖު ކޯޕަރޭޝަން ހައްޖުގެ އަޅުކަން


ރަމަޟާންމަސް އައުމުން ތަހުނިޔާ ކިޔުން – shafiu.mv\nރަމަޟާންމަސް އައުމުން ތަހުނިޔާ ކިޔުން\nMay 6, 2021 މުޙައްމަދު ޝާފިޢު\nސުވާލު: ރަމަޟާންމަސް ވަނުމުން (އެއްބަޔަކު އަނެއްބަޔަކަށް) ތަހުނިޔާކިޔުމަކީ ހުއްދަ ކަމެއްތޯއެވެ؟ ނޫނީ އެއީ ބިދުޢައެއް ތޯއެވެ؟\nޖަވާބު: ހުރިހާ ޙަމްދެއް ހުރީ ﷲ އަށެވެ.\nރަމަޟާންމަސް ވަނުމުން ތަހުނިޔާ ކިޔުމަކީ މައްސަލައެއް ނޫނެވެ. ރަމަޟާންމަސް އައުމުން ރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނުގެ ޞަޙާބީންނަށް އުފާވެރިކަމުގެ ޚަބަރު ދެއްވާ ރޯދަމަހުގެ ބޭނުން ފުރިހަމަގޮތުގައި ހިފުމަށް ބާރުއަޅުއްވާ އުޅުއްވިއެވެ. އަބޫ ހުރައިރާ ރަޟިޔަﷲ ޢަންހުގެ ކިބައިން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((أَتَاكُمْ رَمَضَانُ شَهْرٌ مُبَارَكٌ فَرَضَ اللهُ عَزَّ وَجَلَّ عَلَيْكُمْ صِيَامَهُ، تُفْتَحُ فِيهِ أَبْوَابُ السَّمَاءِ وَتُغْلَقُ فِيهِ أَبْوَابُ الْجَحِيمِ وَتُغَلُّ فِيهِ مَرَدَةُ الشَّيَاطِينِ، فِيهِ لَيْلَةٌ هِيَ خَيْرٌ مِنْ أَلْفِ شَهْرٍ مَنْ حُرِمَ خَيْرَهَا فَقَدْ حُرِمَ )) [رواه النسائي 4/129 ، وهو في صحيح الترغيب 1/490 .]\nމާނައީ: “ތިޔަބައިމީހުންގެ ގާތަށް ރަމަޟާން އަތުވައްޖެއެވެ. އެއީ ބަރަކާތްތެރި މަހެކެވެ. ﷲ عَزَّ وَجَلَّ ތިޔަބައިމީހުންގެ މައްޗަށް އެމަހުގެ ރޯދަ ފަރުޟު ކުރެއްވިއެވެ. އެމަހުގައި އުޑުގެ ދޮރުކޮޅުތައް ހުޅުއްވެއެވެ. އަދި ނަރަކައިގެ ދޮރުތައް ބަންދު ކުރެއްވެއެވެ. އަދި މާރިދު ޝައިޠާނުން ކަސްތޮޅު އެޅުވެއެވެ. އެމަހުގައި އެއްހާސް މައްސަރަށްވުރެ ހެޔޮކަންބޮޑުވެގެންވާ ރެއެއް ވެއެވެ. އެރޭގެ ހެޔޮކަމުން މަޙްރޫމުވެއްޖެ މީހާ މަޙްރޫމުވެއްޖެއެވެ.”\nމިފަތުވާގެ އަޞްލު: އިސްލާމްކިއުއޭ\nރަމަޟާން މަސްރޯދަރޯދަ މަސް


Barahanaa Haalugai Anhenaku Male' Raalhugandu Gai - Vaguthu\nބަރަހަނާ ހާލުގައި އަންހެނަކު މާލެ ރާޅުގަނޑުގައި\nމާލޭގެ ރާޅުގަނޑު ސަރަހައްދުގައި ނިވާކަން ކުޑަކޮށް އަންހެނަކު އުޅުމުން ގިނަބައެއްގެ ފާޑުކިއުން އެކަމަށް އަމާޒުވެއްޖެއެވެ.\nމިއަދު މެނދުރު ފަހުގެ ވަގުތެއްގައި އެ އަންހެން މީހާ ނިވާކަން ކުޑަ ހެދުން ލައިގެން ރާޅުގަނޑާއި ދިމާލުން މޫދަށް އެރި އުޅުނު ވަގުތު ގިނަ ޢަދަދެއްގެ ބަޔަކު އެ ސަރަޙައްދުގައި ތިއްބެވެ. ބެލެވޭ ގޮތުގައި އެމީހާއަކީ ރާއްޖެއަށް އައިސް އުޅޭ ފަތުރުވެރިއެކެވެ. އޭނާ އާއި އެކު އިތުރު ފިރިހެނަކުވެސް އެވަގުތު އެ ސަރަޙައްދުގައި ހުއްޓެވެ.\nމިއަދު އެ އަންހެން މީހާ ނިވާކަން ކުޑަ ގޮތަކަށް ހުރީ، އާންމު ގޮތެއްގައި ކުޑަކުދިން ގިނަ ޢަދަދަކަށް އެއްވާ ސަރަަހައްދަކަށެވެ. މިއަދު މެންދުރު ފަހު ގާތްގަނޑަކަށް 3:00 ހާއިރު އޭނާ އެތަނުގައި ރާޅާ އަޅަން ހުއްޓާ ބަޔަކަށް ފެނިގެން އެކަމާ ނުރުހުން ފާޅުކޮށްފައި ވެއެވެ.\nނަމަވެސް މިކަން އަދި ކަމާއި ބެހޭ ފަރާތެއްގެ ސަމާލުކަމަށް ގެނެވިފައިވާކަމެއް އެނގިފައެއް ނުވެއެވެ.\nފަތުރުވެރިން ރާއްޖެ އައިސް އުޅޭއިރު، ނިވާކަން ކުޑަކޮށް ހެދުން އަޅައިގެން އާއްމުންގެ ތެރޭގައި އުޅުމަކީ މަނާ ކަމެކެވެ. ނަމަވެސް ރާއްޖޭގެ އާންމުން ދިރިއުޅޭ ރަށްތަކުގައި ފަތުރުވެރިން ވެސް ބަރަހަނާ ހާލުގައި އާއި ނިވާކަން ކުޑަތަކެތި ލައިގެން އުޅޭ މައްސަލަ ފަހަކަށް އައިސް ވަރަށް ބޮޑަށް ވަނީ އިތުރުވެފައެވެ. އަދި މިކަން ޓުއަރިޒަމް މިނިސްޓްރީގެ ސަމާލުކަމަށާއި، ރައީސް އޮފީހުގެ ސަމާލުކަމަށްވެސް ވަނީ ގެނެސްފައެވެ.\nއޭޕްރީލް 6, 2019 17:04\nއޭޕްރީލް 6, 2019 17:15\nކާކު ހުއްޓުވާނީ؟ ސަރުކާރުން ހިތްވަރުދޭ ކަންކަން ތިކުރަނީ.\nއޭޕްރީލް 6, 2019 17:24\nތިކަން ހުއްޓުވާކަށް ނޫޅޭނެ ބަލާނީ ތިކަން ޕްރަމޯޓްކުރެވޭތޯ\nހަމަކަށަވަރުން، إيمان ވި މީހުންގެ ތެރޭގައި ހުތުރުކަންބޮޑު ފާފައިގެ ވާހަކައާއި، عمل، ފެތުރިގެންދިއުމަށް ލޯބިކުރާމީހުން (ދަންނާށެވެ!) ދުނިޔެއާއި آخرة ގައި ވޭންދެނިވި عذاب އެމީހުންނަށް ހުށްޓެވެ. اللَّه ދެނެވޮޑިގެންވެތެވެ. އަދި ތިޔަބައިމީހުންނަކަށް ނޭނގެތެވެ.\nއޭޕްރީލް 6, 2019 17:25\nމިސަރުކާރަކަށް ތިކަހަލަތަންތަނެއް ނުފެންނާނެ\nތިކަހަލަކިތަނމެ މަންޒަރުތަކެއް ކުރިޔަށްއޮތްތަނުގާ\nތިޔަށްވުރެއްގިނައިންފެނުންވެސް އެކަޝީގެނަވޭ މިސަރުކާރަކުން ތީމާބޮޑުކަމެއްކަމަކައް ނުހަދާނެ\nކީއްކުރާނީ މީއަދުގެ ހާލު.\nއޭޕްރީލް 6, 2019 17:41\nއެގަންޖާ 19. ތި މީހުން އެބަ ޖެހެޔޯ ނިދާ އެނދު އެއްކޮޅުގައިވެސް ނިންދަވަން!\nއޭޕްރީލް 6, 2019 17:56\nމިއީ އެ ޖިންނި ގަޖާ ބޯ ބޭނުންވާގޮތް. މިކަަހަލަ ކަންކަން ނުވެގެން އެޖެންޑާ 19 އެއުޅެނީ.\nއޭޕްރީލް 6, 2019 18:40\nޢެޖެންޑާ 19 ވަރައް ތަފާތު ވާނެ..\nއޭޕްރީލް 6, 2019 18:41\nމީދެން ކިހާ ބޮޑުވެއްޖެ ކަމެއް ދެން. ސަރުކާރަށް ނުފެންނަނީތަ؟ ނޫނީ ދިވެހިން ހަލާކު ކުރަންތަ؟ އިބޫ އަށް މިކަން ޙައްލު ނުވަންޏާ އިސްތިއުފާ ދީފަ ރަށަށްދޭ!\nއޭޕްރީލް 6, 2019 19:07\nތީ ދީނަށް އެވެސް ގެއްލުން ހުރިކަމެއްނޫން،\nއޭޕްރީލް 6, 2019 19:14\nކަމާބެހޭ ފަރާތްތަކަށް އެގުނިއްޔާ ކޮންކަމެއް .... ޢެންމެފަހުން ރަސްފަންނުގަ ރޯމާދުވާލު ބަޔަކު ނިވާކަންކުޑަކޮށް ވަޖިދުވެނިމިގެން މިއަދާއިހަމައަށް އަދި އެކަކު ހައްޔަރުކުރިކަންވެސް އެގޭކަށްނެތް ... !! ކަމާބެހޭފަރާތުން ނުބެހެޔޭ .. އެއީ ކަމާބެހޭ ފަރާތްތަކުގެ އަތެއްވެސް އޮތަތީ.. !! މިހިޔާލުވެސް ޝާއިރުނުކުރާނެ ވަގުތުއަކުން .. އެކަމުބުނޭ ހިޔާލެއް އެބައޮތްހޭ...؟؟!!؟!\nއޭޕްރީލް 6, 2019 21:42\nސަޅިއޭ..! ދިވެހިން ބޭނުންވާ ތަހުޒިބު ތިއީ..!